**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2004 թվականի նոյեմբերի 9-ի աշխատանքային օրենսգրքի (այսուհետ՝ Օրենսգիրք) 3-րդ հոդվածի 1-ին մասի՝

1) 1-ին կետում «աշխատանքի ազատությունը» բառերը փոխարինել «աշխատանքի ազատ ընտրությունը» բառերով.

2) 2-րդ կետը «(բնույթի)» բառից հետո լրացնել «պարտադիր կամ» բառերով, իսկ «բռնությունների» բառից հետո՝ «, այն է՝ նրանց ֆիզիկական և (կամ) հոգեկան և (կամ) սեռական անձեռնմխելիության դեմ ուղղված արարքի կամ դրա սպառնալիքի» բառերով.

3) 3-րդ կետը «ռասայից, » բառից հետո լրացնել «մաշկի գույնից, » բառերով:

**Հոդված 2.** Օրենսգրքի 3.1-ին հոդվածի 3-րդ մասը «բացառությամբ» բառից հետո լրացնել «սույն օրենսգրքով և Հայաստանի Հանրապետության օրենքներով սահմանված դեպքերի կամ» բառերով:

**Հոդված 3.** Օրենսգիրքը լրացնել հետևյալ բովանդակությամբ նոր՝ 3.2-րդ հոդվածով.

«**Հոդված 3.2. Պարտադիր կամ հարկադիր աշխատանքը**

1. Հայաստանի Հանրապետության Սահմանադրության 57-րդ հոդվածին համապատասխան՝ պարտադիր կամ հարկադիր աշխատանքն արգելվում է:

2. Սույն օրենսգրքի իմաստով պարտադիր կամ հարկադիր աշխատանք է համարվում որևէ պատժի գործադրման սպառնալիքով անձից պահանջվող և այդ պատժի սպառնալիքի ներքո անձի կողմից կատարվող ցանկացած աշխատանքը կամ ծառայությունը, եթե՝

1) այդ աշխատանքը նախատեսված չէ կողմերի միջև կնքված աշխատանքային պայմանագրով կամ անձին աշխատանքի ընդունելու մասին անհատական իրավական ակտով.

2) առկա չէ կողմերի միջև կնքված աշխատանքային պայմանագիր կամ անձին աշխատանքի ընդունելու մասին անհատական իրավական ակտ.

3) սույն օրենսգրքին և (կամ) Հայաստանի Հանրապետության այլ օրենքներին համապատասխան՝ անձն իրավունք ունի հրաժարվելու պահանջվող աշխատանքի կատարումից, այդ թվում՝ իր կյանքին և առողջությանն անմիջականորեն սպառնացող այնպիսի վտանգի դեպքում, որն առաջացել է գործատուի կողմից աշխատողների անվտանգության ապահովման և առողջության պահպանության մասին նորմատիվ և (կամ) ներքին իրավական ակտերի պահանջներին համապատասխան աշխատանքը չկազմակերպելու կամ անհատական ու կոլեկտիվ պաշտպանության միջոցներով չապահովելու հետևանքով:»:

**Հոդված 4.** Օրենսգրքի 4-րդ հոդվածի 1-ին մասի 8-րդ կետը «աշխատողների ներկայացուցիչների» բառերից առաջ լրացնել «կոլեկտիվ աշխատանքային հարաբերություններում» բառերով:

**Հոդված 5.** Օրենսգրքի 5-րդ հոդվածում՝

1) 4-րդ մասը շարադրել հետևյալ խմբագրությամբ.

«4. Գործատուն ներքին իրավական ակտի ընդունման մասին համապատասխան անձանց պատշաճ կարգով իրազեկում է այն ընդունելուց հետո՝ եռօրյա ժամկետում, սույն մասով նախատեսված մեկ կամ մի քանի եղանակներով: Գործատուի ընդունած ներքին իրավական ակտի մասին պատշաճ կարգով իրազեկում է համարվում՝

1) գործատուի պաշտոնական ինտերնետային կայքէջում առանձին բաժնում այդ ակտը տեղադրելը (հրապարակելը).

2) գործատուի էլեկտրոնային փաստաթղթերի նախապատրաստման, առաքման, ստացման, պահպանման և վարման ներքին տեղեկատվական համակարգում (այսուհետ՝ ներքին էլեկտրոնային տեղեկատվական համակարգ) այդ ակտը տեղադրելը (հրապարակելը), պայմանով, որ այն բոլոր անձինք, որոնց ուղղված է այդ ակտը, ունեն ներքին էլեկտրոնային տեղեկատվական համակարգին հասանելիության իրավունք (դրանում տվյալների մուտքագրման և (կամ) փոփոխման և (կամ) դիտման և (կամ) օգտագործման այլ եղանակներով) և այդ իրավունքի իրականացումն ապահովված է գործատուի կողմից (ծրագրային գործիքների ներդրման, համակարգչային սարքերի և սարքավորումների կարգաբերման ու համապատասխան նշանաբառերի (գաղտնաբառերի) և մուտքանունների կամ առանց դրանց ներքին էլեկտրոնային տեղեկատվական համակարգ անձանց մուտք գործելու հնարավորությունն ապահովելու միջոցով).

3) ներքին էլեկտրոնային տեղեկատվական համակարգի կամ «Ինտերնետով հրապարակային և անհատական ծանուցման մասին» Հայաստանի Հանրապետության օրենքով սահմանված պաշտոնական էլեկտրոնային փոստի միջոցով այդ ակտի էլեկտրոնային պատկերատպված (սքանավորված) օրինակն այն անձանց ուղարկելը, որոնց ուղղված է այդ ակտը, եթե առկա է այն ստանալու մասին էլեկտրոնային հավաստում.

4) տվյալ ակտն այն անձանց համար առավել տեսանելի և հասանելի վայրում (գործատուի գտնվելու և (կամ) աշխատանքային գործառույթների փաստացի իրականացման վայրում՝ հայտարարությունների վահանակում կամ ցուցատախտակում) փակցնելը (տեղադրելը), որոնց ուղղված է այդ ակտը.

5) այդ ակտի օրինակը ստորագրությամբ առձեռն հանձնելը կամ սույն հոդվածի 4.2-րդ և 4.3-րդ մասերով սահմանված այլ կարգով այն անձանց տրամադրելը, որոնց ուղղված է տվյալ ակտը:».

2) լրացնել հետևյալ բովանդակությամբ նոր՝ 4.1-ին, 4.2-րդ, 4.3-րդ և 4.4-րդ մասեր.

«4.1. Գործատուի ընդունած ներքին իրավական ակտն ուժի մեջ է մտնում այդ իրավական ակտով սահմանված ժամկետում, սակայն ոչ շուտ, քան սույն հոդվածի 4-րդ մասով սահմանված կարգով տվյալ իրավական ակտի մասին այն անձանց պատշաճ կերպով իրազեկելու հաջորդող օրվանից, որոնց ուղղված է այդ ակտը:

4.2. Գործատուի ընդունած յուրաքանչյուր անհատական իրավական ակտ, այդ ակտն ընդունելուց հետո՝ եռօրյա ժամկետում, սույն հոդվածի 4.3-րդ մասով սահմանված կարգով պետք է հանձնվի այդ ակտի հասցեատեր հանդիսացող աշխատողին։

4.3. Անհատական իրավական ակտի մեկ օրինակն այդ ակտի հասցեատեր հանդիսացող աշխատողին (աշխատողներին), որպես կանոն, տրամադրվում է ստորագրությամբ առձեռն հանձնելու միջոցով։

 Եթե որևէ հիմնավոր պատճառով անհատական իրավական ակտի մեկ օրինակը ստորագրությամբ առձեռն հանձնելու հնարավորություն առկա չէ, ապա այն աշխատողին (աշխատողներին) տրամադրվում է կամ պատվիրված փոստով՝ ստանալու մասին ծանուցմամբ, նրա տրամադրած (նշած) գտնվելու կամ բնակության վայր ուղարկելու և (կամ) ֆաքսիմիլ (հեռապատճենային) կապի և (կամ) էլեկտրոնային հաղորդակցությունն ապահովող կապի միջոցով (այդ թվում՝ ներքին էլեկտրոնային տեղեկատվական համակարգի կամ «Ինտերնետով հրապարակային և անհատական ծանուցման մասին» Հայաստանի Հանրապետության օրենքով սահմանված պաշտոնական էլեկտրոնային փոստով) այդ ակտի արտապատկերումը (ֆաքսիմիլ վերարտադրությունը) կամ էլեկտրոնային պատկերատպված (սքանավորված) կամ էլեկտրոնային թվային ստորագրությամբ օրինակն ուղարկելու միջոցով, որը թույլ է տալիս հաստատել հասցեատիրոջ (հասցեատերերի) կողմից այդ ակտը ստանալու փաստը:

4.4. Գործատուի ընդունած անհատական իրավական ակտն ուժի մեջ է մտնում այդ իրավական ակտով սահմանված ժամկետում, սակայն ոչ շուտ, քան սույն հոդվածի 4.2-րդ և 4.3-րդ մասով սահմանված կարգով տվյալ իրավական ակտն այդ ակտի հասցեատեր հանդիսացող աշխատողին պատշաճ կերպով տրամադրելու հաջորդող օրվանից:»:

**Հոդված 6.** Օրենսգրքի 7-րդ հոդվածում՝

1) 2-րդ մասից հանել «(քաղաքացիներ կամ կազմակերպություններ)» բառերը.

2) 4-րդ մասը «կազմակերպությունը» բառից առաջ լրացնել «պետությունում գրանցված կամ միջազգային» բառերով, իսկ «անձը» բառից հետո՝ «(այսուհետ՝ օտարերկրյա գործատու)» բառերով:

**Հոդված 7.** Օրենսգրքի 10-րդ հոդվածի 3-րդ մասը շարադրել հետևյալ խմբագրությամբ.

«3. Օրենքի կամ իրավունքի անալոգիա չի կարող կիրառվել, եթե դրանով սահմանափակվում են քաղաքացիների, իրավաբանական անձանց և աշխատանքային իրավունքի այլ սուբյեկտների իրավունքները, ազատությունները, կամ նրանց համար նախատեսվում է նոր պարտականություն կամ պատասխանատվություն, կամ խստացվում են նրանց նկատմամբ կիրառվող պատասխանատվության, հարկադրանքի միջոցները կամ դրանց կիրառման կարգը, նրանց գործունեության նկատմամբ հսկողություն ու վերահսկողություն իրականացնելու պայմանները և կարգը:»:

**Հոդված 8.** Օրենսգրքի 14-րդ հոդվածում՝

1) վերնագիրը «հիմքերը» բառից հետո լրացնել «և վայրը» բառերով.

2) լրացնել հետևյալ բովանդակությամբ նոր՝ 1.1-ին մաս.

«1.1. Աշխատանքային հարաբերությունները համարվում են ծագած Հայաստանի Հանրապետությունում, եթե աշխատանքային պայմանագիրը կնքվել կամ աշխատանքի ընդունման մասին անհատական իրավական ակտն ընդունվել է Հայաստանի Հանրապետությունում: Այն դեպքում, երբ աշխատանքային պայմանագիրը կնքվել է սույն օրենսգրքի 85-րդ հոդվածի 1.1-ին մասով սահմանված կարգով այն փոստային, ֆաքսիմիլ (հեռապատճենային) կապի կամ էլեկտրոնային հաղորդակցությունն ապահովող կապի միջոցով փոխանակելով կամ աշխատանքի ընդունման մասին անհատական իրավական ակտն աշխատողին ուղարկվել է սույն մասով սահմանված կապի միջոցներով, ապա աշխատանքային պայմանագիրը կնքված, իսկ աշխատանքի ընդունման մասին անհատական իրավական ակտն ընդունված է համարվում Հայաստանի Հանրապետությունում, եթե՝

1) իրավաբանական անձ հանդիսացող գործատուի գտնվելու վայրը (նրա մշտական գործող մարմնի գտնվելու վայրը) հանդիսանում է Հայաստանի Հանրապետությունը.

2) գործատուն հանդիսանում է Հայաստանի Հանրապետությունը կամ համայնքը կամ պետական կամ տեղական ինքնակառավարման մարմինը.

3) հիմնարկի պետական հաշվառման վայրը հանդիսանում է Հայաստանի Հանրապետությունը.

4) օտարերկրյա պետությունում գրանցված կազմակերպությունների կամ միջազգային կազմակերպությունների՝ գործատու հանդիսացող առանձնացված ստորաբաժանումների և հիմնարկների գտնվելու վայրի հասցեն (փոստային հասցեն) Հայաստանի Հանրապետությունում է.

5) ֆիզիկական անձ հանդիսացող գործատուի բնակության հիմնական վայրը հանդիսանում է Հայաստանի Հանրապետությունը.

6) աշխատանքային հարաբերությունները ծագում են Հայաստանի Հանրապետությունում մշտապես բնակվող աշխատողի հետ: ».

3) 2-րդ մասը «դրույթները» բառից հետո լրացնել հետևյալ բովանդակությամբ նոր նախադասությամբ.

«Աշխատանքային պայմանագրի վերաբերյալ սույն օրենսգրքի դրույթները տարածվում են նաև աշխատանքի ընդունման մասին անհատական իրավական ակտի նկատմամբ՝ այնքանով, որքանով կիրառելի են դրա նկատմամբ, եթե այլ բան նախատեսված չէ սույն օրենսգրքով կամ այլ բան չի բխում այդ դրույթների էությունից կամ աշխատանքի ընդունման մասին անհատական իրավական ակտի և աշխատանքային պայմանագրի առանձնահատկություններից:»:

**Հոդված 9.** Օրենսգրքի 16-րդ հոդվածում՝

1) 1-ին մասը «պահից:» բառից հետո լրացնել հետևյալ բովանդակությամբ նոր նախադասությամբ.

«Բացառությամբ սույն հոդվածի 3-րդ մասով սահմանված դեպքի, իրավաբանական անձ չհանդիսացող այլ գործատուների աշխատանքային իրավունակության և գործունակության նկատմամբ կիրառվում են իրավաբանական անձ հանդիսացող գործատուի աշխատանքային իրավունակության և գործունակության մասին նորմերը, եթե այլ բան չի բխում սույն օրենսգրքից, Հայաստանի Հանրապետության այլ օրենքներից կամ տվյալ սուբյեկտների առանձնահատկություններից:».

2) 2-րդ մասը «մարմինների» բառից հետո լրացնել «, համապատասխան լիազորություններով օժտված պաշտոնատար անձանց, ինչպես նաև օրենքով կամ այլ նորմատիվ իրավական ակտով կամ իրավաբանական անձի կանոնադրությամբ կամ գործատուի ընդունած ներքին կամ անհատական իրավական ակտերով նախատեսված դեպքերում՝ այդպիսի լիազորություններ ունեցող այլ անձանց» բառերով:

**Հոդված 10.** Օրենսգրքի 17-րդ հոդվածում՝

1) 1-ին մասը «պաշտոնի» բառից հետո լրացնել «, ինչպես նաև սույն օրենսգրքի 17.1-ին հոդվածի 2-րդ մասով սահմանված՝ ժամանակավոր աշխատանք կատարող անձինք» բառերով.

2) ուժը կորցրած ճանաչել 2-րդ, 2.1-ին, 2.2-րդ, 3-րդ և 4-րդ մասերը:

**Հոդված 11.** Օրենսգիրքը լրացնել հետևյալ բովանդակությամբ նոր՝ 17.1-ին հոդվածով.

**«Հոդված 17.1. Տասնչորսից մինչև տասնութ տարեկան անձանց մասնակցությամբ աշխատանքային հարաբերությունների առանձնահատկությունները**

1. Տասնչորսից մինչև տասնութ տարեկան յուրաքանչյուր անձ ունի իր տարիքային հնարավորություններին, զարգացման առանձնահատկություններին և ունակություններին համապատասխան՝ սույն օրենսգրքով և Հայաստանի Հանրապետության այլ օրենքներով չարգելված աշխատանքային գործունեություն ծավալելու իրավունք:

2. Սահմանադրության 57-րդ հոդվածի 4-րդ մասին համապատասխան՝ տասնչորսից մինչև տասնվեց տարեկան անձանց մշտական աշխատանքի ընդունելն արգելվում է: Տասնչորսից մինչև տասնվեց տարեկան անձինք, սույն օրենսգրքով սահմանված դեպքերում և կարգով, կարող են ընդունվել ժամանակավոր աշխատանքի՝ ծնողներից մեկի կամ այլ օրինական ներկայացուցչի (որդեգրողի կամ խնամակալի կամ հոգաբարձուի), իսկ նրանց բացակայության դեպքում՝ մինչև տասնվեց տարեկան անձի բնակության վայրի խնամակալության և հոգաբարձության մարմնի գրավոր համաձայնությամբ, եթե դա չի խանգարում նրանց ուսուցման գործընթացին:

3. Տասնչորսից մինչև տասնութ տարեկան յուրաքանչյուր աշխատող, սույն օրենսգրքին համապատասխան, ունի առողջ, անվտանգ և արժանապատիվ աշխատանքային պայմանների, առավելագույն աշխատաժամանակի սահմանափակման, ամենօրյա և շաբաթական հանգստի, ինչպես նաև ամենամյա վճարովի արձակուրդի իրավունք:

4. Տասնչորսից մինչև տասնութ տարեկան անձինք կարող են ընդգրկվել միայն այնպիսի աշխատանքներում, որոնք չեն վտանգում նրանց առողջությունը (այդ թվում՝ ֆիզիկական և մտավոր զարգացումը), բարոյականությունը, չեն սպառնում նրանց անվտանգությանը և չեն խոչընդոտում նրանց կրթությանը: Տասնչորսից մինչև տասնութ տարեկան անձինք չեն կարող ընդգրկվել աշխատանքի հանգստյան, ոչ աշխատանքային՝ տոնական և հիշատակի օրերին, բացառությամբ մարզական և մշակութային միջոցառումներին մասնակցելու դեպքերի:

5. Տասնչորսից մինչև տասնվեց տարեկան անձինք ժամանակավոր աշխատանքներում կարող են ընդգրկվել սույն օրենսգրքի 89-րդ հոդվածի 1-ին մասի 4-րդ և 5-րդ կետերին, 91-րդ հոդվածի 3-րդ մասի 1-ին կետին, 101-րդ հոդվածին, 140-րդ հոդվածի 1-ին մասի 3-րդ և 4-րդ կետերին, 143-րդ հոդվածի 1.1-ին մասին, 148-րդ հոդվածի 3-րդ մասին, 149-րդ հոդվածի 4-րդ մասին, 152-րդ հոդվածի 1.1-ին մասին, 153-րդ հոդվածի 2-րդ մասին, 154-րդ հոդվածի 2-րդ մասին, 155-րդ հոդվածի 7-րդ մասին, 164-րդ հոդվածի 4-րդ մասի 1-ին կետին, 209-րդ հոդվածի 3-րդ մասին, 240-րդ հոդվածի 2-րդ մասին, 249-րդ հոդվածի 1-ին մասին համապատասխան:

6. Տասնչորսից մինչև տասնութ տարեկան անձինք ունեն աշխատանքի արտոնյալ պայմանների իրավունք: Այդ անձանց համար սահմանվում է աշխատաժամանակի կրճատ տևողություն՝ սույն օրենսգրքի 140-րդ հոդվածի 1-ին մասի 3-5-րդ կետերով սահմանված պահանջներին համապատասխան:

7. Արգելվում է մինչև տասնութ տարեկան անձանց ներգրավել Հայաստանի Հանրապետության օրենսդրությամբ սահմանված ծանր, վնասակար, առանձնապես ծանր, առանձնապես վնասակար աշխատանքներում:

8. Արգելվում է մինչև տասնութ տարեկան անձանց ներգրավել ալկոհոլային խմիչքների, թմրամիջոցների, հոգեմետ (հոգեներգործուն) նյութերի, ծխախոտի, ծխախոտային այլ արտադրատեսակների կամ դրանց փոխարինիչների, էրոտիկա, պոռնոգրաֆիա, սարսափ բովանդակող տպագիր հրատարակությունների, ֆիլմերի, տեսահոլովակների, հեռուստառադիոհաղորդումների, պոռնկագրական բնույթի այլ նյութերի կամ առարկաների արտադրության, օգտագործման, գովազդի, առևտրի կամ ցանկացած այլ եղանակով տարածմանը և իրացմանն ուղղված աշխատանքներում, ինչպես նաև մոլեխաղեր կազմակերպելուն կամ դրա գովազդելուն ուղղված աշխատանքներին:

9. Տասնչորսից մինչև տասնութ տարեկան անձանց աշխատանքի ընդունելու կարգը և պայմանները, արտոնությունները, ինչպես նաև աշխատանքային հարաբերությունների հետ կապված այլ առանձնահատկությունները սահմանվում են սույն օրենսգրքով:»:

**Հոդված 12.** Օրենսգրքի 18-րդ հոդվածի 2-րդ մասը շարադրել հետևյալ խմբագրությամբ՝

«2. Գործատու կարող են լինել Հայաստանի Հանրապետությունում պետական գրանցում ստացած իրավաբանական անձինք՝ անկախ կազմակերպական-իրավական ձևից, պետական և տեղական ինքնակառավարման մարմինները, Հայաստանի Հանրապետությունում հաշվառված հիմնարկները, սույն օրենսգրքի 7-րդ հոդվածի 4-րդ մասով սահմանված սուբյեկտները, օտարերկրյա պետությունում գրանցված կազմակերպությունների կամ միջազգային կազմակերպությունների՝ Հայաստանի Հանրապետությունում օրենքով սահմանված կարգով գրանցված կամ հաշվառված առանձնացված ստորաբաժանումները, հիմնարկները, ինչպես նաև ֆիզիկական անձինք, այդ թվում՝ անհատ ձեռնարկատերերը և նոտարները: Որպես գործատու կարող է հանդես գալ նաև Հայաստանի Հանրապետությունը և համայնքը, ինչպես նաև Հայաստանի Հանրապետության օրենքով աշխատանքային պայմանագիր կնքելու կամ աշխատանքի ընդունման մասին անհատական իրավական ակտ ընդունելու իրավունք ունեցող այլ սուբյեկտ:»:

**Հոդված 13.** Օրենսգիրքը լրացնել հետևյալ բովանդակությամբ նոր՝ 18.1-ին հոդվածով.

**«Հոդված 18.1. Աշխատանքի վայրը (աշխատավայրը)**

1. Աշխատանքի վայրն (աշխատավայրը) այն տեղն է, որտեղ աշխատողը կատարում է աշխատանքային պայմանագրով կամ աշխատանքի ընդունման մասին անհատական իրավական ակտով սահմանված աշխատանքային գործառույթները կամ որում աշխատողը պետք է գտնվի կամ որտեղ պետք է ժամանի՝ իր աշխատանքով պայմանավորված և որն ուղղակի (անմիջականորեն) կամ անուղղակի կերպով գտնվում է գործատուի կառավարման (ղեկավարման) կամ հսկողության ներքո:

2. Եթե աշխատանքի բնույթով պայմանավորված, միևնույն գործատուի մոտ աշխատանքի դեպքում աշխատողի համար աշխատավայր են հանդիսանում մեկից ավելի վայրեր (տեղեր), ապա աշխատանքի հիմնական վայր (հիմնական աշխատավայր) է հանդիսանում՝

 1) մշտական տեղակայման վայր ունեցող և աշխատանքի միջոցներով սարքավորված այն աշխատավայրը, որտեղ աշխատողը սովորաբար անցկացնում է աշխատանքային պայմանագրով կամ աշխատանքի ընդունման մասին անհատական իրավական ակտով նախատեսված աշխատանքները կատարելու համար անհրաժեշտ ժամանակահատվածի կեսից ավելին.

2) սույն օրենսգրքի 84-րդ հոդվածի 1-ին մասի 3.1-ին կետով սահմանված գործատուի գտնվելու վայրը կամ գործատուի այն կառուցվածքային կամ առանձնացված ստորաբաժանման կամ հիմնարկի գտնվելու վայրը, որում աշխատում է աշխատողը, այն դեպքերում, երբ՝

ա. աշխատանքային պայմանագրով կամ աշխատանքի ընդունման մասին անհատական իրավական ակտով նախատեսված աշխատանքները կատարելու համար սույն մասի 1-ին կետով նախատեսված ժամանակահատվածի տևողությունը հնարավոր չէ որոշել.

բ. աշխատանքները հանդիսանում են դաշտային պայմաններում կատարվող կամ տեղափոխման (տեղաշարժման) բնույթ կրող, կամ ոչ մշտական տեղակայման վայր ունեցող կամ շրջիկ առևտրի կետերում աշխատանքներ:

3. Սույն հոդվածի 2-րդ մասի 2-րդ կետով նախատեսված դեպքում, եթե գործատուն անհատ ձեռնարկատեր կամ նոտար չհանդիսացող ֆիզիկական անձ է՝ աշխատանքի հիմնական վայր (հիմնական աշխատավայր) է հանդիսանում նրա մշտական բնակության, իսկ անհատ ձեռնարկատիրոջ դեպքում՝ օրենքով սահմանված պետական միասնական գրանցամատյանում գրառված ձեռնարկատիրական գործունեությամբ զբաղվելու վայրը։

4. Գործուղման հետ կապված հարաբերությունների կիրառության իմաստով որպես աշխատանքի հիմնական վայր է դիտարկվում սույն հոդվածի 2-րդ մասով սահմանված պահանջներին համապատասխանող աշխատավայրի գտնվելու բնակավայրը:»:

**Հոդված 14.** Օրենսգրքի 20-րդ հոդվածի 1-ին մասում՝

1) 1-ին և 3-րդ կետերը «որոնք» բառից հետո լրացնել «Հայաստանի Հանրապետության օրենսդրությամբ» բառերով.

1. 2-րդ կետը շարադրել հետևյալ խմբագրությամբ.

«2) մասնագիտական աշխատանքային ստաժ, որում հաշվարկվում են քաղաքացու՝ օրենքով սահմանված մասնագիտական կրթության, իսկ տվյալ աշխատանքի նկարագրով (պաշտոնի անձնագրով) որոշակի մասնագիտական կրթություն նախատեսված լինելու դեպքում՝ այդ կրթության մասին վկայող փաստաթղթում նշված որակավորմանը և (կամ) մասնագիտությանը համապատասխանող աշխատանքային ստաժը, անկախ պետական կամ մասնավոր ոլորտներում կատարած աշխատանքից, ինչպես նաև այլ ժամանակահատվածներ, որոնք Հայաստանի Հանրապետության օրենսդրությամբ թույլատրվում է հաշվարկել տվյալ տեսակի աշխատանքային ստաժում: Մասնագիտական աշխատանքային ստաժը ներառում է համապատասխան որակավորում ստանալուց հետո աշխատած ժամանակաշրջանը.».

3) ուժը կորցրած ճանաչել 5-րդ կետը:

**Հոդված 15.** Օրենսգրքի 23-րդ հոդվածը շարադրել հետևյալ խմբագրությամբ.

 «**Հոդված 23.** Կոլեկտիվ աշխատանքային հարաբերություններում աշխատողների ներկայացուցիչները

1. Աշխատողների իրավունքներն ու շահերը ներկայացնելու և կոլեկտիվ աշխատանքային հարաբերություններում դրանք պաշտպանելու իրավունք ունեն աշխատողների ներկայացուցիչները (այսուհետ՝ աշխատողների ներկայացուցիչներ կամ աշխատողների ներկայացուցիչ)՝ արհեստակցական միությունները, աշխատողների ժողովի (համաժողովի) կողմից ընտրված ներկայացուցիչները (մարմինը):

2. Եթե կազմակերպությունում՝

1) գոյություն ունի միայն մեկ արհեստակցական միություն և այն միավորում է կազմակերպության աշխատողների կեսից ավելիին, ապա կոլեկտիվ աշխատանքային հարաբերություններում այդ արհեստակցական միությունը ներկայացնում և պաշտպանում է կազմակերպության բոլոր աշխատողների իրավունքներն ու շահերը.

2) առկա չէ արհեստակցական միություն կամ կազմակերպությունում գոյություն ունեցող արհեստակցական միություններից որևէ մեկը չի միավորում կազմակերպության աշխատողների կեսից ավելիին, ապա կոլեկտիվ աշխատանքային հարաբերություններում բոլոր աշխատողների իրավունքներն ու շահերը ներկայացնելու և դրանք պաշտպանելու նպատակով, աշխատողների ժողովի (համաժողովի) կողմից կարող են ընտրվել ներկայացուցիչներ (մարմին).

3) գոյություն ունի արհեստակցական միություն, որին անդամակցում են կազմակերպության աշխատողների ոչ ավելին, քան կեսը, ապա կոլեկտիվ աշխատանքային հարաբերություններում տվյալ արհեստակցական միությունը ներկայացնում և պաշտպանում է միայն իր անդամների իրավունքները և շահերը։

3. Կազմակերպությունում աշխատողների մեկից ավելի ներկայացուցիչների (մարմինների) առկայության դեպքում, կոլեկտիվ աշխատանքային հարաբերություններում բոլոր աշխատողների իրավունքներն ու շահերը ներկայացնելու և դրանք պաշտպանելու նպատակով, սույն օրենսգրքի 56-րդ հոդվածի 3-րդ մասով սահմանված կարգով կարող է ստեղծվել աշխատողների ներկայացուցչական միասնական մարմին:

4. Կազմակերպությունում աշխատողների ժողովի (համաժողովի) կողմից ընտրված ներկայացուցիչների (մարմնի) առկայությունը չպետք է խոչընդոտի արհեստակցական միությունների գործառույթների իրականացմանը:

5. Կազմակերպությունում աշխատողների ներկայացուցիչների բացակայության դեպքում աշխատողների ժողովի (համաժողովի) կողմից աշխատողների ներկայացուցչության և շահերի պաշտպանության գործառույթները կարող են փոխանցվել համապատասխան ճյուղային կամ տարածքային արհեստակցական միությանը: Այդ դեպքում աշխատողների ժողովը (համաժողովը) ընտրում է ներկայացուցիչ (ներկայացուցիչներ), որը ճյուղային կամ տարածքային արհեստակցական միության պատվիրակության կազմում մասնակցում է տվյալ գործատուի հետ վարվող կոլեկտիվ բանակցություններին:

6. Միևնույն անձը միաժամանակ չի կարող ներկայացնել աշխատողների և գործատուների շահերն ու պաշտպանել դրանք:»։

**Հոդված 16.** Օրենսգրքի 25-րդ հոդվածում՝

1. 1-ին մասի՝

ա. 3-րդ կետը «կազմակերպման» բառից հետո լրացնել « և աշխատանքի պայմանների» բառերով.

բ. 6-րդ կետից հանել «ներկայացուցչի» բառը.

գ. 8-րդ կետում վերջակետը փոխարինել միջակետով և 1-ին մասը լրացնել հետևյալ բովանդակությամբ նոր՝ 9-րդ կետով.

«9) սույն օրենսգրքով և Հայաստանի Հանրապետության այլ օրենքներով սահմանված պահանջներին համապատասխան կազմակերպելու և ղեկավարելու գործադուլներ:» .

2) 2-րդ մասի 3-րդ կետն ուժը կորցրած ճանաչել:

**Հոդված 17.** Օրենսգրքի 26-րդ հոդվածի 1-ին մասի 7-րդ կետում վերջակետը փոխարինել միջակետով և 1-ին մասը լրացնել հետևյալ բովանդակությամբ նոր՝ 8-րդ կետով.

«8) աշխատողների ներկայացուցիչներին տրամադրել անհրաժեշտ պայմաններ, տարածք և նյութատեխնիկական միջոցներ՝ իրենց լիազորությունների իրականացման համար:»:

**Հոդված 18**. Օրենսգրքի 27-րդ հոդվածի 1-ին մասի երկրորդ նախադասությունում «կազմակերպության կանոնադրությամբ» բառերը փոխարինել «այլ նորմատիվ իրավական ակտով կամ իրավաբանական անձի կանոնադրությամբ կամ գործատուի ընդունած ներքին կամ անհատական իրավական ակտերով» բառերով:

**Հոդված 19.** Օրենսգրքի 30-րդ հոդվածը լրացնել հետևյալ բովանդակությամբ նոր՝ 3.1-ին մասով.

«3.1. Հայցային վաղեմության ժամկետի ընթացքն սկսվում է այն օրվանից, երբ անձն իմացել է կամ պետք է իմացած լիներ իր իրավունքի խախտման մասին, բացառությամբ սույն օրենսգրքով, Հայաստանի Հանրապետության քաղաքացիական օրենսգրքով և այլ օրենքներով սահմանված դեպքերի: Այն պարտավորությունների համար, որոնք կատարելու համար որոշված է որոշակի ժամկետ, հայցային վաղեմության ընթացքը սկսվում է այդ ժամկետի ավարտմամբ:»:

**Հոդված 20.** Օրենսգրքի 37-րդ հոդվածի 1-ին մասը «աշխատողները» բառից հետո լրացնել «, կոլեկտիվ» բառով, իսկ «և» շաղկապից հետո՝ «անհատական աշխատանքային հարաբերություններում» բառերով:

**Հոդված 21.** Օրենսգրքի 38-րդ հոդվածի 2-րդ մասը շարադրել հետևյալ խմբագրությամբ.

«2. Գործատուները և աշխատողներն ունեն օրենքով չարգելված բոլոր եղանակներով իրենց աշխատանքային իրավունքների ինքնապաշտպանության իրավունք:»:

**Հոդված 22.** Օրենսգրքի 45-րդ հոդվածում՝

1) 1-ին մասը «աշխատանքային» բառից հետո լրացնել « և դրա հետ կապված տնտեսական և (կամ) սոցիալական» բառերով.

 2) 2-րդ մասը «պահանջները» բառից հետո լրացնել հետևյալ բովանդակությամբ նոր նախադասությամբ.

«Կոլեկտիվ բանակցությունների անցկացման մասին ծանուցում ստացած կողմը պարտավոր է սույն օրենսգրքի 66-րդ հոդվածով սահմանված ժամկետում կոլեկտիվ բանակցությունների ցանկություն հայտնած կողմին տեղեկացնել կոլեկտիվ բանակցություններին մասնակցելու իր դիրքորոշման մասին:».

3) 7-րդ մասը «կնքելու» բառից հետո լրացնել «կամ կոլեկտիվ պայմանագրում կատարված փոփոխությունները և (կամ) լրացումներն ուժի մեջ մտնելու» բառերով:

**Հոդված 23.** Օրենսգրքի 49-րդ հոդվածի 3-րդ մասում՝

1) 12-րդ կետը «կոլեկտիվ» բառից հետո լրացնել «աշխատանքային» բառով.

2) 13-րդ կետում «հարցեր» բառը փոխարինել «պայմաններ» բառով:

**Հոդված** **24.** Ուժը կորցրած ճանաչել Օրենսգրքի 51-րդ հոդվածը:

**Հոդված 25.** Օրենսգրքի 55-րդ հոդվածի 1-ին մասը «պայմանների» բառից հետո լրացնել «կամ դրանց մի մասի» բառերով:

**Հոդված 26.** Օրենսգրքի 57-րդ հոդվածի 2-րդ մասում «հարցերի» բառը փոխարինել «պայմանների» բառով:

**Հոդված 27.** Օրենսգրքի 61-րդ հոդվածի 1-ին մասը «բացառությամբ» բառից հետո լրացնել «կազմակերպության վերակազմակերպման, ինչպես նաև» բառերով:

**Հոդված 28.** Օրենսգրքի 64-րդ հոդվածում՝

1) «կնքման» բառից հետո լրացնել «կամ փոփոխման» բառերը.

2) «սահմանման» բառից հետո դրված կետադրական նշանը փոխարինել «կամ» բառով.

3) «ընթացքում» բառից հետո լրացնել «, այդ թվում՝ կոլեկտիվ պայմանագրի կարգավորման առարկայի շրջանակներում առաջացած, սակայն կողմերի համաձայնությամբ նախօրոք չկարգավորված հարաբերությունների կամ կոլեկտիվ պայմանագրի շրջանակներում չկարգավորված հարաբերությունների հետ կապված» բառերը:

**Հոդված 29.** Օրենսգրքի 67-րդ հոդվածի 1-ին մասի 1-ին կետը «վեճերի» բառից առաջ լրացնել «աշխատանքային» բառով:

**Հոդված 30.** Օրենսգրքի 73-րդ հոդվածը շարադրել հետևյալ խմբագրությամբ.

**«Հոդված 73. Գործադուլը**

1. Հայաստանի Հանրապետության Սահմանադրության 58-րդ հոդվածին համապատասխան, աշխատողներն իրենց տնտեսական, սոցիալական կամ աշխատանքային շահերի պաշտպանության նպատակով ունեն գործադուլի իրավունք:

2. Գործադուլը մեկ կամ մի քանի գործատուների մոտ աշխատողների կոլեկտիվի կամ աշխատողների որոշակի խմբի աշխատանքների լրիվ կամ մասնակի ժամանակավոր դադարեցումն է աշխատողների տնտեսական և (կամ) սոցիալական և (կամ) աշխատանքային շահերի պաշտպանության նպատակով, այդ թվում՝ աշխատանքային վեճն աշխատողի և գործատուի համաձայնությամբ չլուծվելու կամ կոլեկտիվ աշխատանքային վեճը չլուծվելու կամ գործատուի կողմից հաշտեցման գործընթաց իրականացնելուց խուսափելու կամ հաշտեցման հանձնաժողովի՝ սույն օրենսգրքի 70-րդ հոդվածի 1-ին մասին համապատասխան ընդունած որոշումը կամ նախօրոք կնքված կոլեկտիվ աշխատանքային պայմանագրով ստանձնած պարտավորությունները գործատուի կողմից չկատարելու դեպքում: Կոլեկտիվ պայմանագրի առկայության դեպքում գործադուլ կարող է իրականացվել այն պարտավորություններին ենթարկվելու պայմանով, որոնք կարող են ծագել նախօրոք կնքված կոլեկտիվ պայմանագրերից:

3. Գործադուլի իրավունքը կարող է իրականացվել միայն աշխատողների կոլեկտիվ գործողությունների միջոցով՝ սույն օրենսգրքով սահմանված կարգով, բացառությամբ սույն օրենսգրքով և Հայաստանի Հանրապետության այլ օրենքներով սահմանված այն դեպքերի, երբ հանրային շահերի կամ այլոց հիմնական իրավունքների և ազատությունների պաշտպանության նպատակով գործադուլի իրավունքը սահմանափակվում է:

4. Գործադուլի տևողությունը, հանրային շահերի կամ առանձին անձանց կյանքի և առողջության համար դրա ունեցած ազդեցության հետևանքները պետք է լինեն համաչափ (համարժեք) այն շահերի նշանակությանը, որոնց պաշտպանության նպատակով իրականացվում է գործադուլը (համաչափության սկզբունք): » :

**Հոդված 31.** Օրենսգրքի 74-րդ հոդվածում՝

1) 1-ին և 1.1-ին մասերը շարադրել հետևյալ խմբագրությամբ.

«1. Գործադուլ հայտարարելու մասին որոշում ընդունելու իրավունք ունեն՝

1) արհեստակցական միությունները.

2) աշխատողների ժողովի (համաժողովի) կողմից ընտրված ներկայացուցիչները (մարմինը).

3) կազմակերպությունում աշխատողների մեկից ավելի ներկայացուցիչների (մարմինների) առկայության դեպքում՝ սույն օրենսգրքի 56-րդ հոդվածի 3-րդ մասով սահմանված կարգով ստեղծված աշխատողների ներկայացուցչական միասնական մարմինը, եթե գործադուլ հայտարարելու որոշումը վերաբերում է գործատուի հետ աշխատանքային հարաբերությունների մեջ գտնվող բոլոր աշխատողներին (աշխատողների կոլեկտիվին):

1.1. Գործադուլը հայտարարվում է այն դեպքում, եթե այդ մասին որոշումը գաղտնի քվեարկությամբ հավանության է արժանացել՝

1) գործատուի մոտ գործադուլի դեպքում (աշխատողների կոլեկտիվի գործադուլի դեպքում)` քվեարկությանը մասնակցած աշխատողների ձայների մեծամասնությամբ, որը չի կարող պակաս լինել աշխատողների ընդհանուր թվի կեսից.

2) գործատուի առանձնացված կամ կառուցվածքային ստորաբաժանումում կամ գործատուի հիմնարկում գործադուլ հայտարարելիս՝ այդ ստորաբաժանման կամ հիմնարկի քվեարկությանը մասնակցած աշխատողների ձայների մեծամասնությամբ, որը չի կարող պակաս լինել այդ ստորաբաժանման կամ հիմնարկի աշխատողների ընդհանուր թվի կեսից։ Այն դեպքում, երբ գործատուի առանձնացված կամ կառուցվածքային ստորաբաժանումում կամ հիմնարկում գործադուլ հայտարարելը խոչընդոտում է գործատուի մյուս ստորաբաժանումների բնականոն գործունեությանը, ապա գործադուլ հայտարարելու որոշումը պետք է հավանության արժանանա այդ ստորաբաժանման կամ հիմնարկի՝ քվեարկությանը մասնակցած աշխատողների մեծամասնության կողմից, որը չի կարող պակաս լինել գործատուի մոտ աշխատողների ընդհանուր թվի մեկ երրորդից:».

2) լրացնել հետևյալ բովանդակությամբ նոր՝ 1.2-րդ մաս.

«1.2. Գործատուի մոտ արհեստակցական միության բացակայության դեպքում, գործադուլ հայտարարելու մասին որոշման ընդունումը և գործադուլ հայտարարելու հետ կապված այլ գործառույթների իրականացումն աշխատողների ժողովի (համաժողովի) որոշմամբ կարող են վերապահվել համապատասխան ճյուղային կամ տարածքային արհեստակցական միությանը:».

3) 2-րդ մասը շարադրել հետևյալ խմբագրությամբ.

«2. Գործադուլ հայտարարելու մասին որոշումն ընդունած՝ սույն հոդվածի 1-ին մասով սահմանված համապատասխան ներկայացուցիչները (մարմինը) պարտավոր են գործադուլը սկսելու օրվանից առնվազն յոթ օր առաջ գործատուին գրավոր կերպով տեղեկացնել նախատեսվող գործադուլի մասին՝ տեղեկացման հետ միաժամանակ գործատուին տրամադրելով սույն հոդվածի 5-րդ մասով սահմանված տեղեկությունները պարունակող՝ գործադուլ հայտարարելու մասին որոշումը:».

4) 4-րդ մասը «տրանսպորտի,» բառից հետո լրացնել «էլեկտրամատակարարման,» բառով.

5) 5-րդ մասի 1-ին կետը «պահանջները» բառից հետո լրացնել «, ընդ որում, հաշտեցման ընթացակարգերի ժամանակ բավարարված պահանջները չեն կարող ներկայացվել» բառերով.

6) լրացնել հետևյալ բովանդակությամբ նոր՝ 6-րդ մաս.

«6. Գործադուլ հայտարարելու մասին որոշումն ընդունվում է սույն օրենսգրքով, իսկ արհեստակցական միության կողմից գործադուլ հայտարարելու մասին որոշումը՝ նաև արհեստակցական միության կանոնադրությամբ սահմանված կարգով:».

**Հոդված 32.** Օրենսգրքի 75-րդ հոդվածում՝

1) 1-ին մասից հանել «ոստիկանությունում,» և «էլեկտրամատակարարման,» բառերը.

2) լրացնել հետևյալ բովանդակությամբ նոր՝ 1.2-րդ մաս.

«1.2. Հանրային շահերի կամ այլոց հիմնական իրավունքների և ազատությունների պաշտպանության նպատակով, Հայաստանի Հանրապետության օրենքներով կարող է լրիվ կամ մասնակի սահմանափակվել սույն հոդվածի 1-ին մասում չնշված՝ բնակչության կենսագործունեության համար առանցքային նշանակություն ունեցող այլ կազմակերպություններում, ծառայություններում, մարմիններում գործադուլի իրավունքը:»:

**Հոդված 33.** Օրենսգրքի 76-րդ հոդվածը շարադրել հետևյալ խմբագրությամբ՝

**«Հոդված 76. Գործադուլը ղեկավարող մարմինը**

1. Գործադուլը ղեկավարում են գործադուլ հայտարարելու մասին որոշումն ընդունած՝ սույն օրենսգրքի 74-րդ հոդվածի 1-ին մասով սահմանված աշխատողների ներկայացուցիչները (մարմինը) կամ նրանց ստեղծած գործադուլային կոմիտեն:

2. Գործադուլային կոմիտեի իրավունքներն ու պարտականությունները, սույն օրենսգրքին և այլ օրենքներին համապատասխան, սահմանում են գործադուլային կոմիտեն ստեղծող աշխատողների ներկայացուցիչները (մարմինը):

 3. Գործադուլի ավարտից հետո գործադուլային կոմիտեի գործունեությունը համարվում է դադարած:»:

**Հոդված 34.** Օրենսգրքի 77-րդ հոդվածի 2-րդ մասում՝

1) առաջին նախադասությունը «կազմակերպություններում» բառից հետո լրացնել «, ինչպես նաև այն կազմակերպություններում, ծառայություններում, մարմիններում, որոնցում գործադուլի իրավունքը սույն օրենսգրքի 75-րդ հոդվածի 1.2-րդ մասին համապատասխան մասնակի սահմանափակված է Հայաստանի Հանրապետության օրենքներով, » բառերով.

2) երկրորդ նախադասությունը «մարմինները» բառից հետո լրացնել «՝ գործատուների և աշխատողների համապատասխան ներկայացուցիչների հետ բանակցությունների արդյունքում» բառերով:

**Հոդված 35.** Օրենսգրքի 78-րդ հոդվածի 2-րդ մասը «օրենսգրքով» բառից հետո լրացնել «կամ կոլեկտիվ պայմանագրով» բառերով, իսկ «խախտմամբ» բառից հետո լրացնել «կամ եթե չի պահպանվել սույն օրենսգրքի 73-րդ հոդվածի 4-րդ մասով սահմանված համաչափության սկզբունքը» բառերով:

**Հոդված 36.** Օրենսգրքի 80-րդ հոդվածը լրացնել հետևյալ բովանդակությամբ նոր՝ 3-րդ մասով.

«3. Գործատուն, նրա առանձնացված և կառուցվածքային ստորաբաժանման ղեկավարները և այլ պաշտոնատար անձինք, ովքեր խախտել են սույն հոդվածի պահանջները, օրենքով սահմանված կարգով կարող են ենթարկվել վարչական կամ նյութական պատասխանատվության:»:

**Հոդված 37.** Օրենսգրքի 81-րդ հոդվածում՝

1) 1-ին մասի 3-րդ կետում «հայտարարած արհեստակցական միությունն ընդունում է» բառերը փոխարինել «հայտարարելու մասին որոշումն ընդունած՝ սույն օրենսգրքի 74-րդ հոդվածի 1-ին մասով սահմանված աշխատողների ներկայացուցիչները (մարմինը) ընդունում են » բառերով.

2) 1-ին մասի 3-րդ կետում վերջակետը փոխարինել միջակետով և 1-ին մասը լրացնել հետևյալ բովանդակությամբ նոր՝ 4-րդ կետով.

«4) դատարանի օրինական ուժի մեջ մտած վճռով գործադուլը ճանաչվել է անօրինական:».

3) 2-րդ մասի առաջին նախադասությունը շարադրել հետևյալ խմբագրությամբ.

«Սույն հոդվածի 1-ին մասի 1-3-րդ կետերում սահմանված դեպքերում գործադուլը դադարեցնելու մասին որոշումն ընդունում են գործադուլ հայտարարելու մասին որոշումն ընդունած՝ սույն օրենսգրքի 74-րդ հոդվածի 1-ին մասով սահմանված աշխատողների ներկայացուցիչները (մարմինը):»:

**Հոդված 38.** Օրենսգրքի 82-րդ հոդվածը շարադրել հետևյալ խմբագրությամբ՝

«**Հոդված 82. Պատասխանատվությունն անօրինական գործադուլի դեպքում**

1. Սույն օրենսգրքի 78-րդ հոդվածով սահմանված կարգով գործադուլն անօրինական ճանաչվելու դեպքում գործատուն իրավունք ունի պահանջել իրեն պատճառված վնասների լրիվ հատուցում՝

1) արհեստակցական միությունից, եթե գործադուլ հայտարարելու մասին որոշումն ընդունել է արհեստակցական միությունը.

2) անօրինական ճանաչված գործադուլին մասնակցած աշխատողներից, եթե գործադուլ հայտարարելու մասին որոշումն ընդունել են աշխատողների ժողովի (համաժողովի) կողմից ընտրված ներկայացուցիչները (մարմինը) կամ աշխատողների ներկայացուցչական միասնական մարմինը:

2. Եթե սույն օրենսգրքի 78-րդ հոդվածով սահմանված կարգով անօրինական ճանաչված գործադուլը հայտարարելու մասին որոշումն ընդունել են աշխատողների ժողովի (համաժողովի) կողմից ընտրված ներկայացուցիչները (մարմինը) կամ աշխատողների ներկայացուցչական միասնական մարմինը, ապա անօրինական ճանաչված գործադուլին մասնակցած աշխատողները գործատուին պատճառված վնասի համար կրում են համապարտ պատասխանատվություն:

3. Գործադուլի հետևանքով այլ անձանց պատճառված վնասը ենթակա է հատուցման՝ Հայաստանի Հանրապետության օրենսդրությամբ սահմանված կարգով:»:

**Հոդված 39**. Օրենսգրքի 83-րդ հոդվածում «որակավորմամբ» բառը փոխարինել «պաշտոնում, որակավորմամբ կամ որակավորում չպահանջող» բառերով:

**Հոդված 40.** Օրենսգրքի 84-րդ հոդվածի 1-ին մասում՝

1) 3-րդ կետում «կազմակերպության» բառը փոխարինել «գործատուի» բառով.

2) լրացնել հետևյալ բովանդակությամբ նոր՝ 3.1-ին և 3.2-րդ կետեր.

«3.1) գործատուի՝

ա. Հայաստանի Հանրապետությունում պետական գրանցում ստացած իրավաբանական անձ կամ օտարերկրյա պետությունում գրանցված կամ միջազգային կազմակերպություն հանդիսանալու դեպքում՝ գտնվելու վայրի (մշտական գործող մարմնի գտնվելու վայրի) հասցեն,

բ. պետական կամ տեղական ինքնակառավարման մարմին կամ հիմնարկ կամ օտարերկրյա պետության դիվանագիտական ներկայացուցչություն կամ օտարերկրյա պետությունում գրանցված կազմակերպության կամ միջազգային կազմակերպության՝ Հայաստանի Հանրապետությունում օրենքով սահմանված կարգով գրանցված կամ հաշվառված առանձնացված ստորաբաժանում կամ հիմնարկ հանդիսանալու դեպքում՝ գտնվելու վայրի հասցեն,

գ. անհատ ձեռնարկատեր կամ նոտար չհանդիսացող ֆիզիկական անձ լինելու դեպքում՝ «Բնակչության պետական ռեգիստրի մասին» Հայաստանի Հանրապետության օրենքով սահմանված մշտական բնակության վայրի հասցեն,

դ. անհատ ձեռնարկատեր հանդիսանալու դեպքում՝ օրենքով սահմանված պետական միասնական գրանցամատյանում գրառված, որպես անհատ ձեռնարկատեր հաշվառված անձի ձեռնարկատիրական գործունեությամբ զբաղվելու հասցեն և պետական հաշվառման համարը,

ե. նոտար հանդիսանալու դեպքում՝ նոտարական գրասենյակի գտնվելու վայրի հասցեն.

3.2) աշխատավայրը, իսկ սույն օրենսգրքի 18.1-ին հոդվածի 2-րդ մասով սահմանված դեպքերում՝ հիմնական աշխատավայրը (դրանց գտնվելու վայրի հասցեները), եթե աշխատավայրը (հիմնական աշխատավայրը) տեղակայված է սույն մասի 3.1-ին կետում նշված՝ գործատուի գտնվելու վայրից դուրս (իսկ եթե գործատուն անհատ ձեռնարկատեր կամ նոտար չհանդիսացող ֆիզիկական անձ է՝ ապա մշտական բնակության, իսկ անհատ ձեռնարկատիրոջ դեպքում՝ օրենքով սահմանված պետական միասնական գրանցամատյանում գրառված ձեռնարկատիրական գործունեությամբ զբաղվելու վայրից դուրս).».

3) 4-րդ կետը շարադրել հետևյալ խմբագրությամբ.

«4) գործատուի այն կառուցվածքային կամ առանձնացված ստորաբաժանումը կամ հիմնարկը (դրանց առկայության դեպքում), որում աշխատելու է աշխատողը.».

4) 6-րդ կետից հանել «(կամ)» բառը.

5) 7-րդ կետը «չափը» բառից հետո լրացնել «ներառյալ հարկերը, պարտադիր այլ վճարները» բառերով.

6) լրացնել հետևյալ բովանդակությամբ նոր՝ 11.1-ին կետով.

«11.1) օրական և շաբաթական աշխատաժամանակի տևողությունը, բացառությամբ աշխատաժամանակի գումարային հաշվարկի կիրառման.».

7) 13-րդ կետը «ակտը» բառից հետո լրացնել «կամ աշխատանքային պայմանագիրը» բառերով.

8) 13-րդ կետում վերջակետը փոխարինել միջակետով և 1-ին մասը լրացնել հետևյալ բովանդակությամբ նոր՝ 14-րդ կետով.

«14) աշխատանքային պայմանագրի լուծման մասին ծանուցման ժամկետները։»։

**Հոդված 41.** Օրենսգրքի 85-րդ հոդվածում՝

1) 1-ին մասը շարադրել հետևյալ խմբագրությամբ.

«Գրավոր աշխատանքային պայմանագիրը կնքվում է երկու օրինակից` կողմերի ստորագրությամբ մեկ փաստաթուղթ կազմելու միջոցով, որի մեկ օրինակը գործատուն հանձնում է աշխատողին՝ աշխատանքային պայմանագիրը կնքելուց հետո եռօրյա ժամկետում։»։

2) լրացնել հետևյալ բովանդակությամբ նոր՝ 1.1-ին և 1.2-րդ մասեր.

«1.1. Աշխատանքային պայմանագիրը կարող է կնքվել նաև փոստային, ֆաքսիմիլ (հեռապատճենային) կապի կամ էլեկտրոնային հաղորդակցությունն ապահովող կապի միջոցով այն կողմերի միջև փոխանակելով, որոնք հնարավորություն են տալիս հաստատելու դրա իսկությունը և ճշգրիտ որոշելու, որ այն ելնում է աշխատանքային պայմանագրի կողմից: Սույն մասով սահմանված դեպքերում, աշխատանքային պայմանագիրը ստորագրած կողմը, աշխատանքային պայմանագրի մեկ օրինակը մյուս կողմին է տրամադրում և նրա կողմից ստորագրելուց հետո այն ստանում է հետևյալ մեկ կամ մի քանի եղանակներով՝

1) աշխատանքային պայմանագրի ստորագրված օրինակը պատվիրված փոստով՝ ստանալու մասին ծանուցմամբ, մյուս կողմի տրամադրած (նշած) գտնվելու կամ բնակության վայր ուղարկելու միջոցով.

2) աշխատանքային պայմանագրի ստորագրված օրինակի արտապատկերումը (ֆաքսիմիլ վերարտադրությունը) ֆաքսիմիլ (հեռապատճենային) կապով ուղարկելու միջոցով.

3) աշխատանքային պայմանագրի ստորագրված և էլեկտրոնային պատկերատպված (սքանավորված) օրինակը կամ աշխատանքային պայմանագրի էլեկտրոնային թվային ստորագրությամբ օրինակն էլեկտրոնային հաղորդակցությունն ապահովող կապի միջոցով (այդ թվում՝ «Ինտերնետով հրապարակային և անհատական ծանուցման մասին» Հայաստանի Հանրապետության օրենքով սահմանված պաշտոնական էլեկտրոնային փոստով) ուղարկելու միջոցով:

1.2. Սույն հոդվածի 1.1-ին մասով սահմանված կարգով աշխատանքային պայմանագիր կնքելու դեպքում, աշխատանքային պայմանագիրը համարվում է կնքված այն պահից, երբ այն ստորագրած կողմը ստանում է աշխատանքային պայմանագրի՝ մյուս կողմից ստորագրված օրինակը:»:

**Հոդված 42.** Օրենսգրքի 89-րդ հոդվածում՝

1) 1-ին մասի՝

ա. 1-ին կետը շարադրել հետևյալ խմբագրությամբ.

«1) աշխատանքի ընդունվող անձի՝ Հայաստանի Հանրապետության քաղաքացի հանդիսանալու դեպքում՝

ա. նույնականացման քարտը կամ անձնագիրը և բնակչության պետական ռեգիստր վարող մարմնի կողմից տեղեկանքի տեսքով հատկացված հանրային ծառայությունների համարանիշը կամ հանրային ծառայությունների համարանիշ չստանալու վերաբերյալ տեղեկանքը.

բ. մինչև տասնվեց տարեկան երեխաների դեպքում՝ ծննդյան վկայականը կամ անձնագիրը, ինչպես նաև բնակչության պետական ռեգիստր վարող մարմնի կողմից տեղեկանքի տեսքով հատկացված հանրային ծառայությունների համարանիշը կամ հանրային ծառայությունների համարանիշ չստանալու վերաբերյալ տեղեկանքը.».

բ. 2-րդ կետը շարադրել հետևյալ խմբագրությամբ.

«2) աշխատանքի ընդունվող անձի՝ Հայաստանի Հանրապետությունում բնակության իրավունք (կացության կարգավիճակ) ունեցող օտարերկրյա քաղաքացի կամ քաղաքացիություն չունեցող անձ հանդիսանալու դեպքում՝ Հայաստանի Հանրապետությունում բնակվելու իրավունքը հաստատող փաստաթուղթը (կացության քարտը կամ հատուկ անձնագիրը), իսկ փախստականի կարգավիճակ ունենալու դեպքում՝ փախստականի նույնականացման քարտը կամ կոնվենցիոն ճամփորդական փաստաթուղթը.».

գ. 3-րդ կետից հանել «աշխատանքային օրենսդրությանը համապատասխան՝» բառերը.

դ. 4-րդ կետից հանել «(սանիտարական գրքույկ)» և «(սանիտարական գրքույկի)» բառերը, իսկ «սկզբնական» բառը փոխարինել «նախնական» բառով.

ե. 5-րդ կետը շարադրել հետևյալ խմբագրությամբ.

«5) մինչև տասնվեց տարեկան անձին աշխատանքի ընդունելիս՝ ծնողներից մեկի կամ այլ օրինական ներկայացուցչի (որդեգրողի կամ խնամակալի կամ հոգաբարձուի), իսկ նրանց բացակայության դեպքում՝ մինչև տասնվեց տարեկան անձի բնակության վայրի խնամակալության և հոգաբարձության մարմնի գրավոր համաձայնությունը.».

2) 1.1-ին մասը «1-ին» թվից հետո լրացնել ստորակետով և «2-րդ» թվով:

**Հոդված 43.** Օրենսգրքի 92-րդ հոդվածի 3-րդ մասում՝

1) 2-րդ կետը շարադրել հետևյալ խմբագրությամբ.

«2) արձակուրդի (ներառյալ՝ չվճարվող) ժամանակահատվածը:».

2) 5-րդ կետում վերջակետը փոխարինել միջակետով և 3-րդ մասը լրացնել հետևյալ բովանդակությամբ նոր՝ 6-րդ կետով.

«6) զինվորական հաշվառման պարտականություններ կատարելու, վարժական հավաքների, զինվորական վարժանքների, զորավարժությունների մասնակցելու, զորահավաքային զինվորական ծառայության զորակոչվելու, որպես զինվորական ծառայության մեջ չգտնվող անձ (կամավորական)՝ կամավորական հիմունքներով Հայաստանի Հանրապետության, ինչպես նաև Հայաստանի Հանրապետության կամ պաշտպանության ոլորտում պետական լիազոր մարմնի հետ ռազմական փոխօգնության պայմանագրերի հիման վրա այլ երկրների պաշտպանության մարտական գործողություններին մասնակցելու ժամանակահատվածները:»:

**Հոդված 44.** Օրենսգրքի 95-րդ հոդվածում՝

1. 3-րդ մասի 7-րդ կետը շարադրել հետևյալ խմբագրությամբ.

«7) անհատ ձեռնարկատեր և նոտար չհամարվող գործատու ֆիզիկական անձանց հետ։»:

2) լրացնել հետևյալ բովանդակությամբ նոր՝ 4-րդ մաս.

«4. Որոշակի ժամկետով աշխատանքային պայմանագիր կարող է կնքվել նաև տարիքային կենսաթոշակի իրավունք ունեցող և վաթսուներեք տարին լրացած կամ տարիքային կենսաթոշակի իրավունք չունեցող և վաթսունհինգ տարին լրացած անձանց հետ՝ գործատուի կողմից առաջարկվող պաշտոնում կամ աշխատանքում անձի մասնագիտական ունակությունների գնահատման հիման վրա:»։

**Հոդված 45.** Օրենսգրքի 99-րդ հոդվածը շարադրել հետևյալ խմբագրությամբ.

«**Հոդված 99.** **Համատեղությամբ աշխատանքը**

1. Համատեղությամբ աշխատանքը հիմնական աշխատանքից ազատ ժամանակ (բացառությամբ սույն հոդվածի 2-րդ մասով սահմանված դեպքի), միևնույն գործատուի կամ այլ գործատուի մոտ աշխատանքային պայմանագրի հիման վրա աշխատողի կատարած աշխատանքն է:

2. Համատեղությամբ կատարվող գիտական, կրթական և ստեղծագործական աշխատանքն աշխատողը՝ գործատուի ներքին կարգապահական կանոններով կամ կոլեկտիվ պայմանագրով սահմանված կարգով, կարող է կատարել նաև իր հիմնական աշխատանքի աշխատանքային ժամերի ընթացքում։

3. Համատեղությամբ աշխատանքի համար կնքվող աշխատանքային պայմանագրում նշվում է, որ աշխատանքը կատարվում է համատեղությամբ:

4. Համատեղությամբ աշխատանքի դեպքում՝ հիմնական աշխատանք է համարվում այն աշխատանքը, որը կատարվում է առավել վաղ կնքված աշխատանքային պայմանագրի կամ առավել վաղ ընդունված աշխատանքի ընդունման մասին անհատական իրավական ակտի հիման վրա:

Կողմերի համաձայնությամբ աշխատողի՝ համատեղությամբ աշխատանքը կարող է համարվել հիմնական աշխատանք, իսկ հիմնական աշխատանքը՝ համատեղությամբ, որի դեպքում աշխատողի հետ կնքված աշխատանքային պայմանագրում փոփոխություն է կատարվում, և սույն հոդվածի 3-րդ մասով նախատեսված նշումը հանվում է այդ աշխատանքային պայմանագրից։

5. Միևնույն գործատուի կամ այլ գործատուի մոտ համատեղությամբ աշխատողի ամենամյա արձակուրդը տրամադրվում է հիմնական աշխատանքի համար տրամադրվող ամենամյա արձակուրդի հետ միաժամանակ, բացառությամբ համատեղությամբ աշխատող ուսումնական հաստատությունների մանկավարժների և պրոֆեսորադասախոսական կազմի:

6. Համատեղությամբ աշխատողի աշխատանքային պայմանագիրը լուծվելու դեպքում՝ համատեղությամբ աշխատողին արձակման նպաստ չի վճարվում:»։

**Հոդված 46.** Օրենսգրքի 101-րդ հոդվածի 2-րդ մասը «հիշատակի օրերին» բառերից հետո լրացնել «, բացառությամբ մինչև տասնութ տարեկան անձանց, որոնք այդ օրերին կարող են մասնակցել միայն մարզական և մշակութային միջոցառումներին» բառերով։

**Հոդված 47.** Օրենսգրքի 105-րդ հոդվածում՝

1) 1-ին մասը «պայմանները:» բառից հետո լրացնել հետևյալ բովանդակությամբ նոր նախադասությամբ.

 «Աշխատանքի մեկ կամ մի քանի էական պայմանների փոփոխումն իրականացվում է գործատուի կողմից ընդունված համապատասխան իրավական ակտի հիման վրա, որում պետք է հիմնավորվի այդ պայմանների փոփոխության անհրաժեշտությունը՝ կապված գործատուի արտադրության ծավալների և (կամ) տնտեսական և (կամ) տեխնոլոգիական և (կամ) աշխատանքի կազմակերպման պայմանների փոփոխման հետ:»:

2) 2-րդ մասը՝

ա. «անվանումները,» բառից հետո՝ լրացնել «աշխատանքային գործառույթները,» բառերով.

բ. 1-ին կետի «հավելավճարների» բառից հետո լրացնել «, լրավճարների» բառով.

գ. 2-րդ կետում վերջակետը փոխարինել միջակետով և 2-րդ մասը լրացնել հետևյալ բովանդակությամբ նոր՝ 3-րդ կետով.

«3) սույն մասի 1-ին և 2-րդ կետերով սահմանված դեպքերի միաժամանակյա առկայության դեպքում, երբ մյուս պայմանները պահպանվում են:».

3) լրացնել հետևյալ բովանդակությամբ նոր՝ 2.1-ին մաս.

«2.1. Բացառությամբ սույն հոդվածի 2-րդ մասի 1-ին, 2-րդ, 3-րդ կետերով և 3-րդ մասով սահմանված դեպքերի, աշխատանքի էական պայմանները չեն կարող փոփոխվել առանց աշխատողի գրավոր համաձայնության:»:

**Հոդված 48.** Օրենսգրքի 106-րդ հոդվածի 1-ին մասում «նույն աշխատավայրում» բառերը փոխարինել «իր մոտ» բառերով, իսկ «մասի» բառից հետո լրացնել «3.2-րդ,» թիվը:

**Հոդված 49.** Օրենսգրքի 109-րդ հոդվածում՝

1) 1-ին մասում՝

ա. 2-րդ կետը «պայմանագրի» բառից առաջ լրացնել «աշխատանքային» բառով.

բ. լրացնել հետևյալ բովանդակությամբ նոր՝ 12.2-րդ կետով.

«12.2) օրենքի ուժով՝

ա. սույն օրենսգրքի 111-րդ հոդվածի 2-րդ մասով նախատեսված այն դեպքում, երբ գործատուն աշխատողին չի ծանուցել որոշակի ժամկետով կնքված աշխատանքային պայմանագիրը լուծելու մասին և չի ընդունել որոշակի ժամկետով կնքված աշխատանքային պայմանագիրը լուծելու մասին համապատասխան անհատական իրավական ակտ, իսկ աշխատանքային հարաբերությունները չեն շարունակվել.

բ. սույն օրենսգրքի 111-րդ հոդվածի 4-րդ մասով նախատեսված այն դեպքում, երբ աշխատողը չի ծանուցել գործատուին որոշակի ժամկետով կնքված աշխատանքային պայմանագիրը լուծելու մասին և աշխատանքային պայմանագրով նախատեսված վերջին աշխատանքային օրվան հաջորդող աշխատանքային օրը դուրս չի եկել աշխատանքի, իսկ գործատուն չի ընդունել որոշակի ժամկետով կնքված աշխատանքային պայմանագիրը լուծելու մասին անհատական իրավական ակտ.

գ. սույն օրենսգրքի 112-րդ հոդվածի 3.2-րդ մասով սահմանված դեպքում.

դ. սույն օրենսգրքի 128-րդ հոդվածի 1-ին մասով սահմանված դեպքում».

2) 2-րդ մասը շարադրել հետևյալ խմբագրությամբ.

«2. Սույն հոդվածով նախատեսված դեպքերում աշխատողին աշխատանքից ազատելը ձևակերպվում է գործատուի ընդունած անհատական իրավական ակտով, բացառությամբ սույն հոդվածի 1-ին մասի 12.2-րդ կետով և սույն օրենսգրքի 110-րդ հոդվածով նախատեսված դեպքերի: Աշխատողի վերջին աշխատանքային օր է համարվում՝

1) կողմերի համաձայնությամբ աշխատանքային պայմանագիրը լուծելու դեպքում՝ սույն օրենսգրքի 110-րդ հոդվածի 1-ին մասում նշված համաձայնագրով սահմանված աշխատանքային պայմանագրի լուծման օրը.

2) աշխատանքային պայմանագրի գործողության ժամկետը լրանալու դեպքում՝ աշխատանքային պայմանագրի գործողության ժամկետի վերջին օրը, եթե այդ ժամկետը լրանալուց հետո աշխատանքային հարաբերությունները չեն շարունակվում սույն օրենսգրքի 111-րդ հոդվածի 5-րդ մասին համապատասխան.

3) սույն օրենսգրքի 112-րդ հոդվածի 3.2-րդ մասով սահմանված դեպքում՝ աշխատանքային պայմանագիրը լուծելու մասին ծանուցման մեջ նշված ժամկետի վերջին օրը.

4) աշխատողի մահվան դեպքում՝ սույն օրենսգրքի 127-րդ հոդվածով սահմանված օրը.

5) ֆիզիկական անձ գործատուի մահվան դեպքում՝ սույն օրենսգրքի 128-րդ հոդվածի 1-ին մասով սահմանված օրը.

6) սույն մասի 1-5-րդ կետերով չնախատեսված այլ դեպքերում՝ սույն օրենսգրքի պահանջներին համապատասխան որպես աշխատանքային հարաբերությունների դադարման ժամկետ հանդիսացող և աշխատողին աշխատանքից ազատելու մասին գործատուի անհատական իրավական ակտում նշված օրը, եթե այլ բան սահմանված չէ սույն օրենսգրքով կամ Հայաստանի Հանրապետության այլ օրենքներով:» :

3) լրացնել հետևյալ բովանդակությամբ նոր՝ 3-րդ մաս.

«3. Իրավաբանական անձանց գործադիր մարմինների (կոլեգիալ և միանձնյա) անդամների լիազորությունների դադարեցման և նրանց հետ կնքված աշխատանքային պայմանագրերի լուծման առանձնահատկությունները սահմանվում են Հայաստանի Հանրապետության քաղաքացիական օրենսգրքով և այդ իրավաբանական անձանց գործունեությունը կարգավորող Հայաստանի Հանրապետության օրենքներով:»:

**Հոդված 50.** Օրենսգրքի 111-րդ հոդվածում՝

 1) 2-րդ մասը «առաջ:» բառից հետո լրացնել հետևյալ բովանդակությամբ նոր նախադասությամբ.

«Գործատուի կողմից սույն մասով սահմանված ծանուցման պահանջը չպահպանելու կամ որոշակի ժամկետով կնքված աշխատանքային պայմանագիրը լուծելու մասին անհատական իրավական ակտ չընդունելու դեպքում, աշխատանքային պայմանագիրը համարվում է լուծված դրանով սահմանված ժամկետը լրանալու հաջորդ օրը, եթե աշխատանքային հարաբերությունները չեն շարունակվել՝ աշխատողը դուրս չի եկել աշխատանքի աշխատանքային պայմանագրով նախատեսված վերջին աշխատանքային օրվան հաջորդող աշխատանքային օրը կամ գործատուն աշխատողին թույլ չի տվել շարունակելու աշխատանքը:»։

2) 5-րդ մասը «ժամկետով:» բառից հետո լրացնել հետևյալ բովանդակությամբ նոր նախադասությունով.

«Սույն դրույթը չի տարածվում սույն օրենսգրքի 95-րդ հոդվածի 3-րդ մասով նախատեսված դեպքերի վրա:»:

**Հոդված 51.** Օրենսգրքի 112-րդ հոդվածում՝

1) 1-ին մասի 3-րդ նախադասությունն ուժը կորցրած ճանաչել.

2) լրացնել հետևյալ բովանդակությամբ նոր՝ 2.1-ին մասով.

 «2.1. Գործատուի առարկության բացակայության դեպքում աշխատանքային պայմանագիրը կարող է լուծվել աշխատողի ծանուցման մեջ (աշխատանքից ազատվելու մասին դիմումում) նշված այլ ժամկետում՝ չպահպանելով սույն հոդվածի 1-2-րդ մասերով սահմանված ժամկետները:».

3) լրացնել հետևյալ բովանդակությամբ նոր՝ 3.1-ին և 3.2-րդ մասեր.

«3.1. Սույն հոդվածի 1-ին և 2-րդ մասերով սահմանված ծանուցման ժամկետը լրանալուց հետո աշխատողն իրավունք ունի դադարեցնելու աշխատանքը, իսկ գործատուն պարտավոր է ձևակերպել աշխատանքային պայմանագրի լուծումը և աշխատողի հետ կատարել վերջնահաշվարկ:

3.2. Եթե սույն հոդվածի 1-ին և 2-րդ մասերով սահմանված ծանուցումներում նշված ժամկետը լրանալուց հետո գործատուն չի ընդունում աշխատանքային հարաբերությունները դադարեցնելու մասին համապատասխան անհատական իրավական ակտ, ապա աշխատանքային պայմանագիրը համարվում է լուծված ծանուցմամբ սահմանված ժամկետը լրանալու հաջորդ օրվանից:»:

**Հոդված 52.** Օրենսգրքի 113-րդ հոդվածում՝

1) 1-ին մասի՝

ա. 1-ին կետը շարադրել հետևյալ խմբագրությամբ.

«1) Հայաստանի Հանրապետությունում պետական գրանցում ստացած իրավաբանական անձի, օտարերկրյա պետությունում գրանցված օտարերկրյա կազմակերպության լուծարման, ինչպես նաև պետական մարմնի, Հայաստանի Հանրապետությունում հաշվառված հիմնարկի, օտարերկրյա պետության դիվանագիտական ներկայացուցչության, միջազգային կազմակերպության, օտարերկրյա պետությունում գրանցված կազմակերպության կամ միջազգային կազմակերպության՝ Հայաստանի Հանրապետությունում գրանցված կամ հաշվառված առանձնացված ստորաբաժանման կամ հիմնարկի՝ օրենքով սահմանված կարգով գործունեության դադարման կամ պետական հաշվառումից հանվելու (բացառությամբ, երբ այդ անձանց իրավունքները և պարտականություններն իրավահաջորդության կարգով անցնում են այլ անձանց), անհատ ձեռնարկատիրոջ գործունեության դադարման կամ պետական հաշվառումից հանվելու, նոտարի պաշտոնից ազատվելու դեպքերում.».

բ. 5-րդ կետը շարադրել հետևյալ խմբագրությամբ.

«5) աշխատողի կողմից աշխատանքային պայմանագրով կամ ներքին կարգապահական կանոններով իրեն վերապահված պարտականություններն առանց հարգելի պատճառի՝

ա. պարբերաբար չկատարելու կամ ոչ պատշաճ կատարելու դեպքում.

բ. չկատարելու կամ ոչ պատշաճ կատարելու այն դեպքերում, երբ թեպետև դրանք չեն կրել պարբերական բնույթ, սակայն առաջացրել են կամ կարող էին առաջացնել ծանր հետևանքներ՝ վտանգելով անձանց կյանքն ու առողջությունը կամ իրական սպառնալիք ստեղծելով անձանց կյանքի և առողջության համար կամ նրանց կյանքին ու առողջությանը պատճառելով վնաս.».

գ. 7-րդ կետը «օր» բառերից առաջ լրացնել «աշխատանքային» բառերով.

դ. 8-րդ կետը «գտնվելու» բառից հետո լրացնել «կամ աշխատանքային գործառույթներն իրականացնելու» բառերով.

ե. 9-րդ կետը շարադրել հետևյալ խմբագրությամբ.

«9) աշխատողի կողմից աշխատանքային տարվա ընթացքում անհարգելի պատճառով անընդմեջ 3 աշխատանքային օր (հերթափոխ) կամ գումարային 10 աշխատանքային օր (հերթափոխ) աշխատանքի չներկայանալու դեպքում.».

2) լրացնել հետևյալ բովանդակությամբ նոր՝ 1.1-ին մաս.

«1.1. Սույն հոդվածի 1-ին մասի 2-րդ կետով նախատեսված հիմքով աշխատանքային պայմանագիրը լուծելիս, այլ հավասար պայմանների առկայության դեպքում, աշխատանքում մնալու նախապատվության իրավունքից օգտվում են հաշմանդամության զինվորական կենսաթոշակի իրավունք ունեցող նախկին զինծառայողը, ինչպես նաև 1-ին խմբի հաշմանդամության զինվորական կենսաթոշակ ստացողի կամ զոհված (մահացած) զինծառայողի ընտանիքի անդամը (ամուսին, երեխա, հայր, մայր, հարազատ քույր, հարազատ եղբայր, տատ, պապ), եթե նա`

1) զբաղված է 1-ին խմբի հաշմանդամության զինվորական կենսաթոշակ ստացողի կամ զոհվածի (մահացածի) երեխաների, թոռների, եղբայրների և քույրերի խնամքով` մինչև վերջիններիս տասնութ տարին լրանալը.

2) ունի հաշմանդամություն.

3) ընտանիքի միակ աշխատողն է:».

**Հոդված 53.** Օրենսգրքի 114-րդ հոդվածում՝

1) 1-ին մասի 2.1-ին կետը «լրանալը» բառից հետո լրացնել «, բացառությամբ սույն օրենսգրքի 113-րդ հոդվածի 1-ին մասի 6-րդ, 8-րդ և 10-րդ կետերով նախատեսված դեպքերի.».

2) 3-րդ մասում «Կազմակերպության լուծարման (անհատ ձեռնարկատիրոջ գործունեության դադարման) հետևանքով» բառերը փոխարինել «Սույն օրենսգրքի 113-րդ հոդվածի 1-ին մասի 1-ին կետով սահմանված դեպքերում» բառերով.

3)4-րդ մասի 4-րդ կետը «ռասան,» բառից հետո լրացնել «մաշկի գույնը,» բառերով, իսկ «անդամակցելը» բառից հետո՝ «, ինչպես նաև աշխատողի գործնական հատկանիշների հետ չկապված այլ հանգամանքերը, բացառությամբ սույն օրենսգրքով և Հայաստանի Հանրապետության օրենքներով սահմանված դեպքերի» բառերով։

**Հոդված 54.** Օրենսգրքի 115-րդ հոդվածում՝

1) վերնագիրը «լուծման» բառից հետո լրացնել «և աշխատանքի էական պայմանների փոփոխման» բառերով.

2) 2-րդ մասը «93-րդ հոդվածի 1-ին» բառերից հետո լրացնել «, 100-րդ հոդվածի 4-րդ, 101-րդ հոդվածի 4-րդ» բառերով:

**Հոդված 55.** Օրենսգրքի 116-րդ հոդվածում՝

1) 1-ին մասը «լուծարման» բառից հետո լրացնել «կամ սույն օրենսգրքի 113-րդ հոդվածի 1-ին մասի 1-ին կետով սահմանված այլ դեպքերում» բառերով.

2) 2-րդ մասում «և» շաղկապը փոխարինել «, այդ թվում՝» բառերով:

**Հոդված 56.** Օրենսգրքի 118-րդ հոդվածի 2-րդ մասում «օր» բառերից առաջ լրացնել «աշխատանքային» բառերը։

**Հոդված 57.** Օրենսգրքի 119-րդ հոդվածում՝

1) 1-ին մասում՝

ա. «սույն օրենսգրքի 113-րդ հոդվածին համապատասխան» բառերը փոխարինել «ինչպես նաև այդ լիազորությունների ավարտից հետո վեց ամսվա ընթացքում» բառերով.

բ. «աշխատանքից» բառից հետո լրացնել «գործատուի նախաձեռնությամբ» բառերը.

2) 2-րդ մասում «ներկայացուցչին» բառից հետո լրացնել «, ինչպես նաև սույն հոդվածի 4-րդ մասում նշված աշխատողին» բառերը.

3) 3-րդ մասից հանել 2-րդ նախադասությունը.

4) 4-րդ մասը «կիրառվել» բառից հետո լրացնել «նաև» բառով, իսկ «չհամարվող» բառից հետո՝ «և սույն հոդվածի 1-ին մասում չնշված այլ» բառերով:

**Հոդված 58.** Օրենսգրքի 120-րդ հոդվածի 3-րդ մասը «գործատուն» բառից հետո լրացնել «՝ մասնագիտական ունակությունների գնահատման համապատասխան ընթացակարգերը սահմանող ներքին իրավական ակտերին համապատասխան», իսկ «եզրակացությամբ» բառից հետո` «կամ բժշկական զննության արդյունքում՝ Հայաստանի Հանրապետության կառավարության որոշմամբ սահմանված կարգով» բառերով։

**Հոդված 59.** Օրենսգրքի 121-րդ հոդվածում՝

1) 1-ին մասում «կետով» բառը փոխարինել «կետի «ա» ենթակետով» բառերով.

2) լրացնել հետևյալ բովանդակությամբ նոր՝ 1.2-րդ մաս.

«1.2. Գործատուն իրավունք ունի սույն օրենսգրքի 113-րդ հոդվածի 1-ին մասի 5-րդ կետի «բ» ենթակետով նախատեսված հիմքով լուծելու աշխատանքային պայմանագիրը՝ անկախ աշխատանքային կարգապահական խախտում թույլ տված աշխատողի՝ սույն հոդվածի 1-ին մասով սահմանված չհանված կամ չմարված կարգապահական տույժեր ունենալու հանգամանքից:»:

**Հոդված 60.** Օրենսգրքի 122-րդ հոդվածի 3-րդ կետում վերջակետը փոխարինել միջակետով և Օրենսգրքի 122-րդ հոդվածը լրացնել հետևյալ բովանդակությամբ նոր՝ 4-րդ, 5-րդ, 6-րդ, 7-րդ և 8-րդ կետերով.

«4) դիտավորությամբ և (կամ) ոգելից խմիչքների, թմրամիջոցների կամ հոգեներգործուն նյութերի ազդեցության տակ գտնվելիս գույքային վնաս է պատճառել գործատուին կամ այլ աշխատողներին կամ այլ երրորդ անձանց, որոնք օգտվում են գործատուի ծառայություններից կամ աշխատանքներից կամ գործատուի հետ գտնվում են վարչական հարաբերությունների մեջ, և այդ գույքային վնասը կապված չէ աշխատողի կողմից դրամական կամ ապրանքային արժեքների սպասարկման հետ.

 5) աշխատավայրում կամ աշխատանքային պարտականությունների կատարման ընթացքում՝ այլ վայրում, բռնություն է գործադրել գործատուի աշխատողների կամ ֆիզիկական անձ հանդիսացող գործատուի կամ այլ երրորդ անձանց նկատմամբ, որոնք օգտվում են գործատուի ծառայություններից կամ աշխատանքներից կամ գործատուի հետ գտնվում են վարչական հարաբերությունների մեջ.

6) աշխատավայրում կամ աշխատանքային պարտականությունների կատարման ընթացքում՝ այլ վայրում, խախտել է հակահրդեհային անվտանգությանը, սանիտարահիգիենիկ պայմաններին և աշխատանքի անվտանգ կատարման կանոններին Հայաստանի Հանրապետության օրենսդրությամբ և (կամ) գործատուի ներքին և (կամ) անհատական իրավական ակտերով ներկայացվող պահանջները, որոնք առաջացրել են կամ կարող էին առաջացնել ծանր հետևանքներ՝ վտանգելով անձանց կյանքն ու առողջությունը կամ իրական սպառնալիք ստեղծելով անձանց կյանքի և առողջության համար կամ նրանց կյանքին ու առողջությանը պատճառելով վնաս.

7) վիրավորանքի և (կամ) զրպարտության միջոցով արատավորել է գործատուի պատիվը, արժանապատվությունը կամ գործարար համբավը և առկա է օրինական ուժի մեջ մտած դատական վճիռ, որով հաստատվել է աշխատողի կողմից գործատուին վիրավորելու և (կամ) զրպարտելու փաստը.

8) գույքային վնաս է պատճառել գործատուին և առկա է իրեղեն ապացույց, անկախ պատճառված վնասը հատուցած լինելու հանգամանքից:» :

**Հոդված 61.** Օրենսգրքի 123-րդ հոդվածը «մասի» բառից հետո լրացնել «4-րդ, » բառով:

**Հոդված 62.** Օրենսգրքի 127-րդ հոդվածը «օրվանից» բառից հետո լրացնել «՝ մահվան փաստը գրանցող լիազոր մարմնի տրամադրած փաստաթղթի հիման վրա» բառերով:

**Հոդված 63.** Օրենսգրքի 128-րդ հոդվածում՝

1) 1-ին մասը շարադրել հետևյալ խմբագրությամբ.

«1. Ֆիզիկական անձ գործատուի մահվան դեպքում աշխատանքային պայմանագիրը համարվում է լուծված ֆիզիկական անձ գործատուի մահվան օրվանից՝ մահվան փաստը գրանցող լիազոր մարմնի փաստաթղթի առկայության դեպքում:».

2) 2-րդ և 3-րդ մասերն ուժը կորցրած ճանաչել:

**Հոդված 64.** Օրենսգրքի 129-րդ հոդվածի 2-րդ մասը «պայմանագրով» բառից հետո լրացնել «կամ կողմերի գրավոր համաձայնությամբ» բառերով:

**Հոդված 65.** Օրենսգրքի 130-րդ հոդվածում՝

1) 1-ին մասում «, օրենքով կամ գործատուի և աշխատողի համաձայնությամբ» բառերը փոխարինել «կամ օրենքով» բառերով.

2)3-րդ մասում «պետական սոցիալական ապահովության վճարումների չափի» բառերը փոխարինել «պարտադիր այլ վճարների չափերի» բառերով:

**Հոդված 66.** Օրենսգրքի 134-րդ հոդվածում՝

1) 4-րդ կետում «կազմակերպության ներսում» բառերը փոխարինել «գործատուի մոտ» բառերով.

2) 5-րդ կետում «հատուկ» բառը փոխարինել «այդպիսի» բառով.

3) 7-րդ կետը շարադրել հետևյալ խմբագրությամբ.

«7) աշխատողի անձնական տվյալները փոխանցելիս սահմանափակվել միայն այն տվյալներով, որոնց փոխանցումը բխում է անձնական տվյալների մշակման նպատակներից և (կամ) անհրաժեշտ է այդ նպատակների իրագործման համար»:

**Հոդված 67.** Օրենսգրքի 135-րդ հոդվածում՝

1) վերնագիրը շարադրել հետևյալ խմբագրությամբ.

 «Գործատուի մոտ պահպանվող անձնական տվյալների վերաբերյալ տեղեկություններ ստանալու և դրանց պաշտպանության աշխատողի իրավունքները».

2) «Գործատուի մոտ պահպանվող անձնական տվյալների անվտանգության ապահովման նպատակով աշխատողն իրավունք ունի» բառերը փոխարինել «Աշխատողն իրավունք ունի անձամբ կամ լիազորագրով հանդես եկող ներկայացուցչի (իսկ մինչև տասնվեց տարեկան աշխատողը՝ ծնողներից մեկի կամ այլ օրինական ներկայացուցչի (որդեգրողի կամ խնամակալի կամ հոգաբարձուի) գրավոր հարցման հիման վրա ստանալու ամբողջական տեղեկատվություն գործատուի մոտ պահպանվող իր անձնական տվյալների և դրանց մշակման վերաբերյալ, այդ թվում» բառերով.

3) ուժը կորցրած ճանաչել 1-ին կետը:

**Հոդված 68.** Օրենսգրքի 138-րդ հոդվածում՝

1) 1-ին մասի 6-րդ կետը «հաստատություններում» բառից հետո լրացնել «վերապատրաստման, վերաորակավորման և» բառերով, իսկ «ժամանակահատվածը» բառից հետո՝ «, բացառությամբ աշխատողի նախաձեռնությամբ վերապատրաստման, վերաորակավորման և (կամ) որակավորման բարձրացման այն ժամանակահատվածի, երբ գործատուի հայեցողությամբ վարձատրություն չի նախատեսվում» բառերով.

2) 2-րդ մասի 1-ին կետը «ժամանակահատվածը» բառից հետո լրացնել «մեկ աշխատանքային տարվա ընթացքում ոչ ավելի, քան 30 օր» բառերով.

**Հոդված 69.** Օրենսգրքի 139-րդ հոդվածում՝

1) 2-րդ մասում «, այլ իրավական ակտերով և կոլեկտիվ պայմանագրով» բառերը փոխարինել «և այլ նորմատիվ իրավական ակտերով» բառերով.

2) 4-րդ մասում «24 ժամ» բառերը փոխարինել «12 ժամ» բառերով, իսկ 2-րդ նախադասությունից հանել «, իսկ աշխատանքային օրերի միջև հանգստի ժամանակը չի կարող պակաս լինել 24 ժամից» բառերը.

3) 5-րդ մասը լրացնել հետևյալ բովանդակությամբ նոր նախադասությամբ.

«Սույն մասով սահմանված պահանջի կատարման պարտականությունը տարբեր գործատուների մոտ երկու և ավելի աշխատանքային պայմանագրերով աշխատելու դեպքում կրում է աշխատողը:»:

**Հոդված 70.** Օրենսգրքի 140-րդ հոդվածի 1-ին մասում`

1) 1-ին և 2-րդ կետերն ուժը կորցրած ճանաչել.

2) 3-րդ և 4-րդ կետերը շարադրել հետևյալ խմբագրությամբ՝

«3) տասնչորսից մինչև տասնհինգ տարեկան երեխաների համար՝ օրական մինչև երկու ժամ՝ պարտադիր կրթության համար սահմանված ժամերից դուրս, սակայն շաբաթվա ընթացքում ոչ ավելի, քան տասը ժամ.

4) տասնհինգից մինչև տասնվեց տարեկան աշխատողների համար` շաբաթական մինչև 24 ժամ՝ պարտադիր կրթության համար սահմանված ժամերից դուրս.».

3) 5-րդ կետում «36 ժամ» բառերից հետո լրացնել «՝ պարտադիր կրթության համար սահմանված ժամերից դուրս» բառերով.

4) 6-րդ կետում վերջակետը փոխարինել միջակետով և 1-ին մասը լրացնել հետևյալ բովանդակությամբ նոր՝ 7-րդ կետով.

«7) Հայաստանի Հանրապետության օրենքներով սահմանված այլ դեպքերում:»:

**Հոդված 71.** Օրենսգրքի 141-րդ հոդվածում`

1. 1-ին մասի 3-րդ կետում «մեկ» բառը փոխարինել «մեկուկես» բառով.
2. 2-րդ մասի վերջին նախադասությունում «կարող են ներառվել» բառերը փոխարինել «ներառվում են» բառերով։

**Հոդված 72.** Օրենսգրքի 142-րդ հոդվածում՝

1) 1-ին մասի առաջին և երկրորդ նախադասություններում «կազմակերպության» բառերը փոխարինել «գործատուի» բառերով.

2) 2-րդ մասը «արտադրության» բառից հետո լրացնել «կամ աշխատանքի» բառերով.

3) 3-րդ մասում «Կազմակերպության աշխատանքի» բառերը փոխարինել «Աշխատանքի» բառով:

**Հոդված 73.** Օրենսգրքի 143-րդ հոդվածի 1-ին մասում «կազմակերպության» բառը փոխարինել «գործատուի» բառով:

**Հոդված 74.** Օրենսգրքի 144-րդ հոդվածում՝

1) 3-րդ մասի 2-րդ կետում «արտադրությունից» բառից հետո լրացնել «կամ աշխատանքից» բառերով.

2) 4-րդ մասի երկրորդ նախադասությունում «աշխատանքի» բառից հետո լրացնել «միայն իրենց համաձայնությամբ» բառերը.

3) 5-րդ մասում «կազմակերպության» բառը փոխարինել «գործատուի» բառով և 5-րդ մասը՝ «աշխատանքը:» բառից հետո շարադրել հետևյալ խմբագրությամբ.

«Սույն հոդվածի իմաստով գործատուի ղեկավար պաշտոնատար անձինք կարող են համարվել միայն այն աշխատողները, որոնք պաշտոն են զբաղեցնում գործատուի կառավարման մարմիններում կամ որոնք, որպես իրենց պաշտոնական կարգավիճակից բխող աշխատանք, իրականացնում են գործատուի կառավարման կամ ընթացիկ գործունեության ընդհանուր ղեկավարման գործառույթներ կամ հանդիսանում են այդ գործատուի կառուցվածքային կամ տարածքային կամ առանձնացված որևէ ստորաբաժանման (դեպարտամենտի, վարչության, բաժնի, մասնաճյուղի, ներկայացուցչության կամ այլ միավորի) ղեկավարը՝ բացառությամբ սպասարկման և տեխնիկական աջակցության գործառույթներ իրականացնող այն ստորաբաժանումների ղեկավարների, որոնք ուղղակիորեն ներգրավված չեն գործատուի գործառույթների իրականացմանը, եթե օրենքով այլ բան նախատեսված չէ: Գործատուի ղեկավար պաշտոնների ցանկը սահմանվում է օրենքներով և (կամ) գործատուի ներքին իրավական ակտերով: Գործատուի ղեկավար պաշտոնատար անձանց օրական և շաբաթական աշխատաժամանակների առավելագույն տևողությունը չի կարող գերազանցել սույն օրենսգրքի 139-րդ հոդվածի 3-րդ մասով սահմանված օրական և շաբաթական աշխատաժամանակների առավելագույն տևողությունները:»:

**Հոդված 75.** Օրենսգրքի 145-րդ հոդվածի 1-ին մասի 1-ին կետը «պաշտպանության,» բառից հետո լրացնել « ռազմական դրություն հայտարարվելու դեպքում՝ ռազմական դրությամբ պայմանավորված,» բառերով:

**Հոդված 76.** Օրենսգրքի 147-րդ հոդվածի 1-ին մասում «կրճատ և ոչ լրիվ աշխատանքային ժամանակի պայմաններով աշխատող» բառերը փոխարինել «աշխատաժամանակի կրճատ տևողությամբ կամ ոչ լրիվ աշխատաժամանակով կամ աշխատաժամանակի գումարային հաշվարկի պայմաններով աշխատող կամ սույն օրենսգրքի 139-րդ հոդվածի 4-րդ մասով սահմանված առանձին կատեգորիայի» բառերով:

**Հոդված 77.** Օրենսգրքի 149-րդ հոդվածի 3-րդ մասում «և 2-րդ մասերով» բառերը փոխարինել «մասով» բառով, իսկ «140-րդ, 141-րդ հոդվածներով» բառերը փոխարինել «140-րդ հոդվածի 1-ին մասի 6-րդ կետով, 141-րդ հոդվածով» բառերով:

**Հոդված 78.** Օրենսգրքի 152-րդ հոդվածում՝

1) լրացնել հետևյալ բովանդակությամբ 1.1-ին մաս.

«1.1. Եթե աշխատանքային օրվա տևողությունը չի գերազանցում չորս ժամը, ապա աշխատանքային օրվա (հերթափոխի) ընթացքում հանգստանալու և սնվելու համար աշխատողին սույն հոդվածի 1-ին մասով սահմանված տևողությամբ ընդմիջում կարող է տրամադրվել կողմերի համաձայնությամբ, բացառությամբ հղի կանանց և մինչև տասնութ տարեկան աշխատողների, որոնց հանգստանալու և սնվելու համար ընդմիջումը տրամադրվում է աշխատանքային օրվա (հերթափոխի) կեսի ավարտից հետո, եթե աշխատանքային օրվա (հերթափոխի) տևողությունը գերազանցում է 3 ժամը:».

2) 4-րդ մասը «արտադրության» բառից հետո լրացնել «կամ աշխատանքի» բառերով:

**Հոդված 79.** Օրենսգրքի 153-րդ հոդվածում՝

1) 2-րդ մասում «Մինչև» բառը փոխարինել «Տասնհինգից մինչև» բառերով.

2) 3-րդ մասում «կամ առողջության համար բացասական ներգործություն ունեցող վտանգավոր այլ պայմաններում» բառերը փոխարինել «պայմաններում կամ այն դեպքերում, երբ աշխատավայրում վնասակար գործոնների սահմանային թույլատրելի մակարդակը տեխնիկական կամ այլ պատճառներով հնարավոր չէ իջեցնել աշխատողների առողջության և անվտանգության մասին իրավական ակտերով սահմանված՝ առողջության համար անվտանգ մակարդակի» բառերով:

**Հոդված 80.** Օրենսգրքի 159-րդ հոդվածում՝

1) 2-րդ մասում «Ոչ լրիվ աշխատաժամանակով, ինչպես նաև» բառերը փոխարինել «Աշխատաժամանակի կրճատ տևողությամբ կամ ոչ լրիվ աշխատաժամանակով կամ աշխատաժամանակի գումարային հաշվարկով աշխատող կամ» բառերով.

2) 3-րդ մասից հանել «, Հայաստանի Հանրապետության կենտրոնական բանկի» բառերը:

**Հոդված 81.** Օրենսգրքի 161-րդ հոդվածի 1-ին մասը շարադրել հետևյալ խմբագրությամբ.

«1. Ամենամյա լրացուցիչ արձակուրդ տրամադրվում է հատուկ բնույթի աշխատանքներում աշխատողներին։»։

**Հոդված 82.** Օրենսգրքի 164-րդ հոդվածում՝

1) 1-ին մասի «տարում» բառից հետո լրացնել «՝ ամենամյա արձակուրդ տրամադրելու մասին աշխատողի կողմից գործատուին ներկայացված դիմումի հիման վրա գործատուի ընդունած անհատական իրավական ակտով, բացառությամբ սույն հոդվածի 9-րդ մասով սահմանված դեպքի» բառերը, իսկ «օրացուցային օրերով հաշվարկվող ժամանակահատված է, որն» բառերը հանել.

2) 2-րդ մասը շարադրել հետևյալ խմբագրությամբ՝

«2. Աշխատանքի առաջին տարվա համար ամենամյա արձակուրդը, որպես կանոն, տրամադրվում է տվյալ գործատուի մոտ անընդհատ աշխատանքի վեց ամիսը լրանալուց հետո, բացառությամբ համատեղությամբ աշխատողների, որոնց ամենամյա արձակուրդը տրամադրվում է սույն օրենսգրքի 99-րդ հոդվածի 5-րդ մասով սահմանված պահանջներին համապատասխան, ինչպես նաև սույն օրենսգրքով սահմանված այլ դեպքերի: Կողմերի համաձայնությամբ ամենամյա արձակուրդը կարող է տրամադրվել նաև մինչև աշխատողի՝ տվյալ գործատուի մոտ անընդհատ աշխատանքի վեց ամիսը լրանալը: Երկրորդ և յուրաքանչյուր հաջորդ աշխատանքային տարվա համար ամենամյա արձակուրդը տրամադրվում է աշխատանքային տարվա ցանկացած ժամանակ` ամենամյա արձակուրդի տրամադրման հերթականությանը համապատասխան: Հերթականության կարգը սահմանվում է կոլեկտիվ պայմանագրով, իսկ նման պայմանագրի բացակայության դեպքում` կողմերի համաձայնությամբ:».

3) 6-րդ մասը շարադրել հետևյալ խմբագրությամբ.

«6. Ուսումնական հաստատությունների մանկավարժական աշխատողներին և պրոֆեսորադասախոսական կազմին՝ բացառությամբ վարչական աշխատողների, ամենամյա արձակուրդը տրամադրվում է սովորողների և ուսանողների ամառային արձակուրդի ժամանակ, այդ թվում՝ աշխատանքային առաջին տարում, անկախ այն հանգամանքից, թե երբ են այդ աշխատողները սկսել իրենց աշխատանքը:».

4) 7-րդ մասում «դիպլոմային» բառը փոխարինել «ավարտական» բառով, իսկ «աշխատանքների կատարման» բառերից հետո լրացնել «, ուսումնական պլանով նախատեսված պրակտիկաների» բառերով.

5) լրացնել հետևյալ բովանդակությամբ նոր՝ 9-րդ մաս.

«9. Եթե աշխատողը երկուսուկես և ավելի աշխատանքային տարիներ անընդմեջ խուսափում է կամ հրաժարվում է իրեն հասանելիք ամենամյա արձակուրդի կամ դրա մի մասի տրամադրումից՝ չներկայացնելով ամենամյա արձակուրդ տրամադրելու մասին դիմում, և այդ դիմումի չներկայացնելը պայմանավորված չէ աշխատողի՝ մինչև երեք տարեկան երեխայի խնամքի համար տրամադրվող արձակուրդում գտնվելու կամ սույն օրենսգրքի 167-րդ հոդվածի 1-ին մասի 1-ին, 3-րդ, 4-րդ կետերով սահմանված որևէ հանգամանքով, ապա տվյալ աշխատողին ամենամյա արձակուրդի տրամադրման ժամանակահատվածը կարող է որոշվել գործատուի կողմից՝ հաշվի առնելով սույն հոդվածի 4-րդ, 6-րդ և 8-րդ մասերով սահմանված պահանջները, իսկ ամենամյա արձակուրդը կամ դրա մի մասը տրամադրելու մասին գործատուի անհատական իրավական ակտն ընդունվել առանց աշխատողի՝ ամենամյա արձակուրդ տրամադրելու մասին դիմումի առկայության:»:

**Հոդված 83.** Օրենսգրքի 165-րդ հոդվածում՝

1. լրացնել հետևյալ բովանդակությամբ նոր՝ 4.1-ին կետ.

«4.1) չվճարվող արձակուրդի ժամանակահատվածը.»:

2) 5-րդ կետում «վերադառնալու» բառը փոխարինել «վերականգվելու» բառով։

**Հոդված 84.** Օրենսգրքի 167-րդ հոդվածում՝

1) 1-ին մասը շարադրել հետևյալ խմբագրությամբ.

«1. Բացառությամբ սույն հոդվածի 1.1-ին մասով սահմանված դեպքերի, ամենամյա արձակուրդի կամ դրա մի մասի տեղափոխումը թույլատրվում է միայն աշխատողի գրավոր դիմումով ներկայացված միջնորդությամբ կամ համաձայնությամբ, այդ թվում, երբ աշխատողը՝

1) գտնվում է ժամանակավոր անաշխատունակության վիճակում.

2) ձեռք է բերում սույն օրենսգրքի 171-րդ հոդվածով նախատեսված նպատակային արձակուրդի իրավունք.

3) մասնակցում է տարերային աղետների, տեխնոլոգիական վթարների, համաճարակների, դժբախտ պատահարների, հրդեհների և արտակարգ բնույթ կրող այլ դեպքերի կանխարգելման կամ դրանց հետևանքների անհապաղ վերացման աշխատանքներին` անկախ այն հանգամանքից, թե ինչ կարգով է նա ներգրավվել այդ աշխատանքներում.

4) մասնակցում է վարժական հավաքներին կամ զինվորական վարժանքներին կամ զորավարժություններին կամ իրականացնում է զորահավաքային զինվորական ծառայության կամ որպես զինվորական ծառայության մեջ չգտնվող անձ (կամավորական)՝ կամավորական հիմունքներով մասնակցում է Հայաստանի Հանրապետության, ինչպես նաև Հայաստանի Հանրապետության կամ պաշտպանության ոլորտում պետական լիազոր մարմնի հետ ռազմական փոխօգնության պայմանագրերի հիման վրա այլ երկրների պաշտպանության մարտական գործողություններին:».

2) լրացնել հետևյալ բովանդակությամբ նոր՝ 1.1-ին մաս.

«1.1. Ամենամյա արձակուրդը կամ դրա մի մասը տեղափոխելու միջնորդությունը կամ համաձայնությունն աշխատողի կողմից կարող է ներկայացվել բանավոր կերպով միայն այն դեպքում, եթե սույն հոդվածի 1-ին մասի 1-ին, 3-րդ, 4-րդ կետերում նշված հանգամանքներից որևէ մեկով պայմանավորված, աշխատողը չի կարող այդ միջնորդությունը կամ համաձայնությունը ներկայացնել գրավոր կերպով:».

3) 2-րդ մասը «հնարավոր» և «տեղափոխվում է» բառերից առաջ լրացնել «կամ դրա մի մասը» բառերով.

4) 3-րդ մասում «Տեղափոխված ամենամյա արձակուրդը» բառերից հետո լրացնել «կամ ամենամյա արձակուրդի տեղափոխված մասը» բառերը, իսկ «ամենամյա արձակուրդի» բառերը փոխարինել «ամենամյա արձակուրդը կամ դրա» բառերով.

5) լրացնել հետևյալ բովանդակությամբ նոր՝ 4-րդ մաս.

«4. Աշխատողը պահպանում է ամենամյա արձակուրդի իրավունքը նույնիսկ այն դեպքում, երբ աշխատողին ամենամյա արձակուրդը չի տրամադրվել սույն օրենսգրքով սահմանված ժամկետներում և կարգով:».

6) լրացնել հետևյալ բովանդակությամբ նոր՝ 5-րդ մաս.

«5. Սույն հոդվածի 3-րդ մասով սահմանված ժամկետում աշխատողին ամենամյա արձակուրդը կամ ամենամյա արձակուրդի տեղափոխված մասը չտրամադրելու դեպքում գործատուն պարտավոր է այդ ժամկետից հետո կետանցված յուրաքանչյուր օրվա համար աշխատողին վճարել տուժանք՝ աշխատողի միջին ամսական աշխատավարձի 0.15 տոկոսի չափով, բայց ոչ ավելի քան միջին ամսական աշխատավարձը, բացառությամբ այն դեպքերի, երբ աշխատողին ամենամյա արձակուրդը կամ ամենամյա արձակուրդի տեղափոխված մասը չտրամադրելը պայմանավորված է եղել նշված ամբողջ ժամանակահատվածում աշխատողի՝ մինչև երեք տարեկան երեխայի խնամքի համար տրամադրվող արձակուրդում գտնվելու և (կամ) սույն հոդվածի 1-ին մասի 3-րդ և (կամ) 4-րդ կետերով սահմանված որևէ հանգամանքով:»:

**Հոդված 85.** Օրենսգրքի 168-րդ հոդվածը «113-րդ հոդվածի 1-ին մասի» բառերից հետո լրացնել «1-ին, » բառով:

**Հոդված 86.** Ուժը կորցրած ճանաչել Օրենսգրքի 171-րդ հոդվածի վերջին պարբերությունը։

**Հոդված 87.** Օրենսգրքի 174-րդ հոդվածում՝

 1) 1-ին մասի «Միջին մասնագիտական և բարձրագույն» բառերը փոխարինել «Մասնագիտական կրթական ծրագրեր իրականացնող» բառերով.

 2) 2-րդ մասի`

 ա. «միջին մասնագիտական կամ բարձրագույն» բառերը փոխարինել «մասնագիտական կրթական ծրագրեր իրականացնող» բառերով.

 բ. 4-րդ կետում «դիպլոմային» բառը փոխարինել «ավարտական» բառով.

 գ. 5-րդ կետում վերջակետը փոխարինել միջակետով և 2-րդ մասը լրացնել հետևյալ բովանդակությամբ նոր՝ 6-րդ կետով.

 «6) պրակտիկաների համար՝ ուսումնական պլանով նախատեսված աշխատանքային օրերի քանակով:».

 3) լրացնել հետևյալ բովանդակությամբ նոր՝ 4-րդ մաս.

 «4. Գործատուի համաձայնությամբ օտարերկրյա ուսումնական հաստատություններում իր մասնագիտական որակավորումը բարձրացնելու կամ անմիջականորեն աշխատանքային պարտականությունների կատարման հետ կապված նոր գիտելիքներ ձեռք բերելու կամ դրանք զարգացնելու համար աշխատողին կարող է տրվել ուսումնական արձակուրդ ուսման ողջ ժամանակահատվածում, բայց ոչ ավելի քան երկու տարի:»:

**Հոդված 88.** Օրենսգրքի 175-րդ հոդվածում՝

1) 1-ին մասը լրացնել հետևյալ բովանդակությամբ 4.2-րդ կետով.

«4.2) սույն օրենսգրքի 124-րդ հոդվածի 2-րդ և 3-րդ մասերով նախատեսված դեպքերում.».

2) 2-րդ մասը՝

ա. «1-ին մասով» բառերից հետո լրացնել «, բացառությամբ սույն հոդվածի 1-ին մասի 4.2-րդ կետի, » բառերով.

բ. լրացնել հետևյալ բովանդակությամբ նոր նախադասությունով.

«Սույն հոդվածի 1-ին մասի 4.2-րդ կետով նախատեսված դեպքերում աշխատողի վարձատրությունն իրականացվում է սույն օրենսգրքով և օրենքով սահմանված կարգով։»։

**Հոդված 89.** Օրենսգրքի 176-րդ հոդվածում՝

1) 1-ին մասում՝

ա. 5-րդ կետում վերջակետը փոխարինել միջակետով.

բ. լրացնել հետևյալ բովանդակությամբ նոր՝ 6-րդ կետ.

«6) համատեղությամբ աշխատողին՝ հիմնական աշխատավայրում գործուղման մեջ գտնվելու դեպքում կամ հակառակը՝ սակայն ոչ ավելի, քան 30 օր աշխատանքային տարվա ընթացքում։»։

2) 3-րդ մասում «մեկ տարվա» բառերը փոխարինել «մեկ աշխատանքային տարվա» բառերով:

**Հոդված 90.** Օրենսգրքի 178-րդ հոդվածի 2-րդ մասում «Տղամարդկանց և կանանց միևնույն» բառերը փոխարինել «Միևնույն» բառով, իսկ «համարժեք» բառից հետո լրացնել «(այդ թվում՝ տարբեր բնույթի, սակայն համազոր, հավասարարժեք)» բառերով:

**Հոդված 91.** Օրենսգրքի 179-րդ հոդվածում՝

1) 1-ին մասի 2-րդ նախադասությունը շարադրել հետևյալ խմբագրությամբ.

«Սոցիալական գործընկերության հանրապետական մակարդակում գործող հանրապետական եռակողմ հանձնաժողովի առաջարկության հիման վրա՝ տնտեսության առանձին ճյուղերում և (կամ) բնակավայրերում աշխատողների և (կամ) առանձին մասնագիտությունների (որակավորումների) համար օրենքով կարող է սահմանվել ամսական նվազագույն աշխատավարձի (ժամավճարի) այլ չափ:».

2) 1-ին մասի 3-րդ նախադասությունում «նպատակային սոցիալական վճարները» բառերը փոխարինել «պարտադիր այլ վճարները» բառերով, իսկ «պարգևատրումները» բառից հետո լրացնել «, լրավճարները,» բառով:

**Հոդված 92.** Օրենսգրքի 180-րդ հոդվածի 2-րդ մասից հանել «այլ ձևեր, չափն ու» բառերը:

**Հոդված 93.** Օրենսգրքի 182-րդ հոդվածն ուժը կորցրած ճանաչել:

**Հոդված 94.** Օրենսգրքի 183-րդ հոդվածի 2-րդ մասում «տարիֆային» բառը փոխարինել «հիմնական» բառով:

**Հոդված 95.** Օրենսգրքի 185-րդ հոդվածի 1-ին մասում՝

1) «կրկնակի չափով, կամ» բառերից հետո լրացնել « այդպիսի յուրաքանչյուր օրում (կամ օրվա ընթացքում) կատարված աշխատանքի համար» բառերով.

2) լրացնել հետևյալ բովանդակությամբ նոր նախադասությամբ.

«Հանգստյան և օրենքով սահմանված ոչ աշխատանքային՝ տոնական կամ հիշատակի օրերին կատարած աշխատանքի համար աշխատողին հանգստյան այլ ժամանակ տրամադրելու դեպքում, դրա տևողությունը պետք է լինի նրա կողմից կատարված աշխատանքի տևողությունից առնվազն 50 տոկոսով ավելի։»:

**Հոդված 96.** Օրենսգրքի 186-րդ հոդվածի 6-րդ մասում «Հայաստանի Հանրապետության օրենսդրությամբ սահմանված կարգով անհաղթահարելի ուժ համարվող պատճառներով» բառերը փոխարինել «Արտակարգ և տվյալ պայմաններում անկանխելի հանգամանքի (անհաղթահարելի ուժի) հետևանքով» բառերով:

**Հոդված 97.** Օրենսգրքի 192-րդ հոդվածում`

1) 2-րդ մասը «բացառությամբ» բառից հետո լրացնել «սույն հոդվածով և» բառերով.

2) 2-րդ մասի 2-րդ պարբերության 2-րդ նախադասությունը «եղանակով» բառից հետո լրացնել «՝ բացառությամբ սույն օրենսգրքի 197-րդ հոդվածով նախատեսված դեպքի» բառերով։

**Հոդված 98.** Օրենսգրքի 195-րդ հոդվածում՝

1. 2-րդ մասի 1-ին պարբերության «տվյալ գործատուի կողմից» բառերից հետո լրացնել «տվյալ աշխատանքային պայմանագրի շրջանակներում» բառերով.

2) 2-րդ մասի 2-րդ պարբերությունը լրացնել հետևյալ բովանդակությամբ նոր նախադասությամբ.

«Հաշվառման ենթակա տասներկու ամիսներում չպետք է ներառվեն նաև այն ամիսները, որոնք չեն ընդգրկում օրացուցային ամիս կազմող ժամանակահատված։»։

**Հոդված 99.** Օրենսգրքի 197-րդ հոդվածը «անդամին» բառից հետո լրացնել «(ծնողներ, զավակներ, որդեգրողներ ու որդեգրվածներ, պապեր, տատեր ու թոռներ, հարազատ և համահայր կամ համամայր եղբայրներ ու քույրեր) » բառերով:

**Հոդված 100.** Օրենսգրքի 198-րդ հոդվածում՝

1) վերնագրում «և աշխատանքային հարաբերությունների հետ կապված» բառերը փոխարինել «կամ դրան հավասարեցված» բառերով։

2) 1-ին մասը շարադրել հետևյալ խմբագրությամբ.

 «1. Եթե գործատուի մեղքով աշխատավարձի կամ դրան հավասարեցված այլ վճարումների կատարումն իրականացվում է սույն օրենսգրքով, կոլեկտիվ կամ աշխատանքային պայմանագրով կամ կողմերի միջև գրավոր կերպով ձեռք բերված համաձայնությամբ սահմանված ժամկետների խախտմամբ, ապա գործատուն վճարման կետանցված յուրաքանչյուր օրվա համար աշխատողին վճարում է տուժանք՝ վճարման ենթակա գումարի 0,15 տոկոսի չափով, բայց ոչ ավելի, քան վճարման ենթակա գումարի չափը:»:

**Հոդված 101.** Օրենսգրքի 200-րդ հոդվածում`

1) 1-ին մասում «Հանրակրթական, միջնակարգ-մասնագիտական կամ բարձրագույն ուսումնական հաստատությունում սովորող աշխատողին» բառերը փոխարինել «Հանրակրթական, մասնագիտական կրթական ծրագրեր իրականացնող ուսումնական հաստատություններում սովորող աշխատողներին տրամադրված» բառերով.

2) 2-րդ մասը «նախաձեռնությամբ» բառից հետո լրացնել «հանրակրթական, մասնագիտական կրթական ծրագրեր իրականացնող ուսումնական հաստատություններում» բառերով:

**Հոդված 102.** Օրենսգրքի 201.1-ին հոդվածը շարադրել հետևյալ խմբագրությամբ.

«**Հոդված 201.1. Աշխատանքի ընդունվող անձի լրացուցիչ մասնագիտական ուսուցման կազմակերպումը գործատուի կողմից**

1. Գործատուն իր կամ օրենքով չարգելված այլ միջոցների հաշվին իրավունք ունի նախքան անձին աշխատանքի ընդունելը՝ իր մոտ կամ այլ վայրում (այդ թվում՝ այլ կազմակերպությունում) կազմակերպելու աշխատանքի ընդունվող անձի լրացուցիչ մասնագիտական ուսուցումը մինչև հինգ ամիս տևողությամբ՝ ուսուցման ընթացքում աշխատանքի ընդունվող անձին վճարելով կրթաթոշակ, որի չափը չպետք է պակաս լինի ուսուցման ամսական ժամերի և օրենքով տվյալ կատեգորիայի աշխատողների համար սահմանված ժամային տարիֆային դրույքի նվազագույն չափի արտադրյալից:

2. Լրացուցիչ մասնագիտական ուսուցման հետ կապված՝ գործատուի և աշխատանքի ընդունվող անձի հարաբերությունները կարգավորվում են սույն օրենսգրքի 201.3-րդ հոդվածով սահմանված՝ մասնագիտական ուսուցման մասին պայմանագրով (համաձայնագրով):

3. Լրացուցիչ մասնագիտական ուսուցումից հետո գործատուի մոտ աշխատանքի ընդունվելուց հրաժարվելու կամ աշխատանքի ընդունվելուց հետո մասնագիտական ուսուցման մասին պայմանագրով (համաձայնագրով) նախատեսված ժամանակահատվածում գործատուի մոտ աշխատելու պարտականությունն իր մեղքով չկատարելու դեպքում, լրացուցիչ մասնագիտական ուսուցում անցած անձը պարտավոր է մասնագիտական ուսուցման մասին պայմանագրով (համաձայնագրով) նախատեսված կարգով ու պայմաններով գործատուին հատուցել իր լրացուցիչ մասնագիտական ուսուցումը կազմակերպելու և աշխատանքի ընդունվելուց հրաժարվելու կամ նախատեսված ժամանակահատվածում գործատուի մոտ չաշխատելու հետևանքով գործատուին պատճառված վնասը, եթե այլ բան սահմանված չէ կողմերի միջև կնքված՝ մասնագիտական ուսուցման մասին պայմանագրով (համաձայնագրով):

4. Աշխատանքի ընդունվող անձի լրացուցիչ մասնագիտական ուսուցման ընթացքում նրա նկատմամբ տարածվում են սույն օրենսգրքով սահմանված՝ աշխատաժամանակի առավելագույն տևողության, ինչպես նաև հանգստանալու և սնվելու համար ընդմիջման, ամենօրյա (միջհերթափոխային) և ամենշաբաթյա անընդմեջ հանգստի նվազագույն տևողությունների մասին պահանջները։»:

**Հոդված 103.** Օրենսգիրքը լրացնել հետևյալ բովանդակությամբ նոր՝ 201.2-րդ և 201.3-րդ հոդվածներով.

**«Հոդված 201.2. Աշխատողների լրացուցիչ մասնագիտական ուսուցումը**

1. Գործատուն աշխատողի համաձայնությամբ, իր կամ օրենքով չարգելված այլ միջոցների հաշվին իրավունք ունի աշխատողի մասնագիտական հմտությունների ձեռք բերման և (կամ) դրանց կատարելագործման և (կամ) վերապատրաստման և (կամ) վերամասնագիտացման և (կամ) որակավորման և (կամ) որակավորման բարձրացման և (կամ) վերաորակավորման նպատակով իր մոտ կամ այլ վայրում (այդ թվում՝ օտարերկրյա պետությունում) կազմակերպել աշխատողի լրացուցիչ մասնագիտական ուսուցումը:

2. Աշխատողի լրացուցիչ մասնագիտական ուսուցման վերաբերյալ գործատուի և աշխատողի միջև կնքվում է մասնագիտական ուսուցման մասին պայմանագիր (համաձայնագիր)՝ սույն օրենսգրքի 201.3-րդ հոդվածով սահմանված պահանջներին համապատասխան, եթե՝

1) լրացուցիչ մասնագիտական ուսուցումն իրականացվելու է օտարերկրյա պետությունում և դրա անընդմեջ տևողությունը գերազանցելու է մեկ շաբաթը կամ մեկ աշխատանքային տարվա ընթացքում դրա ընդհանուր տևողությունը կազմելու է երեսուն օրացուցային օրից ավելի.

2) լրացուցիչ մասնագիտական ուսուցումն իրականացվելու է աշխատավայրի գտնվելու բնակավայրի սահմաններից դուրս գտնվող՝ Հայաստանի Հանրապետության այլ վայրում և դրա անընդմեջ տևողությունը գերազանցելու է երկու շաբաթը կամ մեկ աշխատանքային տարվա ընթացքում դրա ընդհանուր տևողությունը կազմելու է վաթսուն օրացուցային օրից ավելի.

3) մինչև լրացուցիչ մասնագիտական ուսուցումը սկսելը, կողմերից որևէ մեկը պահանջում է մասնագիտական ուսուցման մասին պայմանագրի (համաձայնագրի) կնքում.

4) սույն հոդվածի 1-ին մասով սահմանված նպատակներով աշխատողի լրացուցիչ մասնագիտական ուսուցումը կազմակերպելու համար Հայաստանի Հանրապետության օրենքներով կամ այլ նորմատիվ իրավական ակտերով սահմանված է մասնագիտական ուսուցման մասին պայմանագրի (համաձայնագրի) կնքման պահանջ:

3. Աշխատողի լրացուցիչ մասնագիտական ուսուցման ընթացքում պահպանվում է նրա աշխատատեղը (պաշտոնը), բացառությամբ սույն օրենսգրքի 113-րդ հոդվածի 1-ին մասի 1-ին և 2-րդ կետերով սահմանված դեպքերի:

4. Սույն հոդվածի 2-րդ մասով սահմանված դեպքերում, լրացուցիչ մասնագիտական ուսուցման ընթացքում աշխատողի վարձատրության հետ կապված հարաբերությունները կարգավորվում են սույն օրենսգրքի 201.3-րդ հոդվածով սահմանված՝ մասնագիտական ուսուցման մասին պայմանագրով (համաձայնագրով) :

5. Լրացուցիչ մասնագիտական ուսուցումից հետո, մասնագիտական ուսուցման մասին պայմանագրով (համաձայնագրով) նախատեսված ժամանակահատվածում գործատուի մոտ աշխատելու պարտականությունն իր մեղքով չկատարելու դեպքում, լրացուցիչ մասնագիտական ուսուցում անցած անձը պարտավոր է մասնագիտական ուսուցման մասին պայմանագրով (համաձայնագրով) նախատեսված կարգով ու պայմաններով գործատուին հատուցել իր լրացուցիչ մասնագիտական ուսուցումը կազմակերպելու և նախատեսված ժամանակահատվածում գործատուի մոտ չաշխատելու հետևանքով գործատուին պատճառված վնասը, եթե այլ բան սահմանված չէ կողմերի միջև կնքված՝ մասնագիտական ուսուցման մասին պայմանագրով (համաձայնագրով):

**Հոդված 201.3. Մասնագիտական ուսուցման մասին պայմանագիրը (համաձայնագիրը)**

1. Մասնագիտական ուսուցման մասին պայմանագիրը (համաձայնագիրը) կնքվում է սույն օրենսգրքի 201.1-ին հոդվածով և 201.2-րդ հոդվածի 2-րդ մասով սահմանված դեպքերում, մի կողմից՝ աշխատանքի ընդունվող անձի կամ աշխատողի, մյուս կողմից՝ գործատուի միջև:

2. Մասնագիտական ուսուցման մասին պայմանագիրը (համաձայնագիրը) համաձայնություն է աշխատանքի ընդունվող անձի կամ աշխատողի և գործատուի միջև, որով սահմանվում են լրացուցիչ մասնագիտական ուսուցման հետ կապված կողմերի իրավունքները և պարտականությունները, դրանց փոփոխման և դադարման հիմքերն ու կարգը, լրացուցիչ մասնագիտական ուսուցում անցնող աշխատողների երաշխիքները, կարգավորվում են լրացուցիչ մասնագիտական ուսուցման ընթացքում աշխատանքի ընդունվող անձի կամ աշխատողի վարձատրության, ինչպես նաև լրացուցիչ մասնագիտական ուսուցման հետ կապված այլ հարաբերությունները:

3. Մասնագիտական ուսուցման մասին պայմանագրում (համաձայնագրում) նշվում են՝

1) գործատուի անվանումը կամ ֆիզիկական անձ հանդիսացող գործատուի անունը, ազգանունը, ինչպես նաև սույն օրենսգրքի 84-րդ հոդվածի 1-ին մասի 3.1-ին կետով սահմանված տեղեկությունները,

2) աշխատանքի ընդունվող անձի կամ աշխատողի անունը, ազգանունը, անձնագրային տվյալները,

3) լրացուցիչ մասնագիտական ուսուցման ժամկետը և վայրը,

4) լրացուցիչ մասնագիտական ուսուցման ակնկալվող արդյունքը (ձեռք բերվելիք մասնագիտական հմտությունները և (կամ) դրանց կատարելագործումը և (կամ) վերապատրաստումը և (կամ) վերամասնագիտացումը և (կամ) որակավորումը և (կամ) որակավորման բարձրացումը և (կամ) վերաորակավորումը),

5) կողմերի իրավունքները և պարտականությունները, այդ թվում՝ լրացուցիչ մասնագիտական ուսուցումից հետո գործատուի մոտ աշխատելու անձի պարտականությունը,

6) լրացուցիչ մասնագիտական ուսուցումից հետո նախատեսված այն ժամանակահատվածը, մինչև որի ավարտը լրացուցիչ մասնագիտական ուսուցում անցած անձը պետք է աշխատի գործատուի մոտ,

7) լրացուցիչ մասնագիտական ուսուցման ընթացքում լրացուցիչ մասնագիտական ուսուցում անցնող անձի վարձատրության պայմանները, վարձատրություն նախատեսելու դեպքում՝ վճարման ենթակա գումարի չափը և վճարման կարգը,

8) լրացուցիչ մասնագիտական ուսուցում անցնող աշխատողների երաշխիքները,

9) լրացուցիչ մասնագիտական ուսուցումից հետո գործատուի մոտ աշխատելու պարտականությունը մասնագիտական ուսուցում անցած անձի մեղքով չկատարելու դեպքում՝ գործատուին պատճառված վնասի հատուցման կարգն ու պայմանները,

10) մասնագիտական ուսուցման մասին պայմանագրի (համաձայնագրի) լուծման հիմքերը:

4. Մասնագիտական ուսուցման մասին պայմանագրում (համաձայնագրում) կողմերի հայեցողությամբ կարող են ներառվել նաև այլ պայմաններ:

5. Մասնագիտական ուսուցման մասին պայմանագիրը (համաձայնագիրը) կարող է լուծվել գործատուի կողմից, եթե մասնագիտական ուսուցման մասին պայմանագիրը (համաձայնագիրը) կնքելուց հետո՝ մինչև լրացուցիչ մասնագիտական ուսուցման դասընթացները սկսվելը, կամ լրացուցիչ մասնագիտական ուսուցման ընթացքում, լրացուցիչ մասնագիտական ուսուցում անցնող անձը՝

1) դատական կարգով ճանաչվել է անգործունակ.

2) դատարանի՝ օրինական ուժի մեջ մտած դատավճռով դատապարտվել է ազատազրկման և պատիժը կրում է ազատազրկման վայրում կամ ուղարկվել է հարկադիր բուժման, բացառությամբ բաց ուղղիչ հիմնարկում պատիժը կրելու դեպքերի.

3) դատարանի՝ օրինական ուժի մեջ մտած դատավճռով զրկվել է որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից, որը թույլ չի տալիս լրացուցիչ մասնագիտական ուսուցում անցնող անձին լրացուցիչ մասնագիտական ուսուցումից հետո մասնագիտական ուսուցման մասին պայմանագրով (համաձայնագրով) նախատեսված ժամանակահատվածում աշխատել գործատուի մոտ այն պաշտոնում (կամ մասնագիտությամբ), որում (որով) աշխատելու համար պահանջվող մասնագիտական հմտությունների ձեռք բերման կամ դրանց կատարելագործման կամ վերապատրաստման կամ վերամասնագիտացման կամ որակավորման կամ որակավորման բարձրացման կամ վերաորակավորման նպատակով կազմակերպվել էր աշխատողի լրացուցիչ մասնագիտական ուսուցումը.

4) առանց հարգելի պատճառների կամ ժամանակավոր անաշխատունակության հետևանքով բացակայել է լրացուցիչ մասնագիտական ուսուցման դասընթացների ավելի քան մեկ երրորդից.

5) թույլ է տվել մասնագիտական ուսուցման մասին պայմանագրի (համաձայնագրի) էական խախտումներ:

6. Աշխատողի հետ կնքված մասնագիտական ուսուցման մասին պայմանագիրը (համաձայնագիրը) համարվում է լուծված, եթե սույն օրենսգրքով սահմանված հիմքերով լուծվել է աշխատողի հետ կնքված աշխատանքային պայմանագիրը:

7. Մասնագիտական ուսուցման մասին պայմանագրի (համաձայնագրի) լուծման օրվանից անձը դադարում է հանդիսանալ լրացուցիչ մասնագիտական ուսուցում անցնող անձ և նրա նկատմամբ չի տարածվում սույն օրենսգրքի 201.2-րդ հոդվածի 3-րդ մասով սահմանված երաշխիքը:

8. Մասնագիտական ուսուցման մասին պայմանագիրը (համաձայնագիրը) կողմերի համաձայնությամբ կարող է լուծվել մասնագիտական ուսուցման մասին պայմանագրով (համաձայնագրով) և (կամ) Հայաստանի Հանրապետության քաղաքացիական օրենսգրքով սահմանված դեպքերում և կարգով:

9. Մասնագիտական ուսուցման մասին պայմանագրի (համաձայնագրի) լուծման օրվանից եռօրյա ժամկետում, գործատուն այդ մասին գրավոր կերպով տեղեկացնում է լրացուցիչ մասնագիտական ուսուցում անցնող անձին՝ բացառությամբ, երբ մասնագիտական ուսուցման մասին պայմանագրով (համաձայնագրով) նախատեսված դեպքերում այդ պայմանագիրը (համաձայնագիրը) լուծվել է աշխատողի կողմից: Եթե լրացուցիչ մասնագիտական ուսուցումն իրականացվում է այլ կազմակերպության կողմից, ապա գործատուն՝ սույն մասով սահմանված ժամկետում, մասնագիտական ուսուցման մասին պայմանագրի (համաձայնագրի) լուծման մասին գրավոր կերպով տեղեկացնում է նաև լրացուցիչ մասնագիտական ուսուցումն իրականացնող կազմակերպությանը:»:

**Հոդված 104.** Օրենսգրքի 207-րդ հոդվածը «համար:» բառից հետո լրացնել հետևյալ բովանդակությամբ նոր նախադասությամբ.

«Արյան կամ դրա բաղադրիչների հանձնման օրը պահպանվում է աշխատողի միջին օրական աշխատավարձը:»:

**Հոդված 105.** Օրենսգրքի 212-րդ հոդվածը լրացնել հետևյալ բովանդակությամբ նոր՝ 3-րդ մասով.

«3. Եթե գործատուի, որպես ապահովադրի և ապահովագրողի միջև «Ապահովագրության և ապահովագրական գործունեության մասին» Հայաստանի Հանրապետության օրենքով սահմանված ապահովագրության համապատասխան մեկ կամ մի քանի դասերով կնքված ապահովագրության պայմանագրով որպես ապահովագրված անձ և շահառու է հանդիսանում աշխատողը, ապա ապահովագրության պայմանագրի հիման վրա աշխատողին ապահովագրական հատուցումը վճարվում է ապահովագրողի կողմից՝ Հայաստանի Հանրապետության քաղաքացիական օրենսգրքով, «Ապահովագրության և ապահովագրական գործունեության մասին» Հայաստանի Հանրապետության օրենքով և ապահովագրության պայմանագրով սահմանված պահանջներին համապատասխան: Սույն մասով սահմանված դեպքում գործատուն չի ազատվում աշխատողի կյանքին կամ առողջությանը պատճառված վնասի հետ կապված դրամական պահանջները հատուցելու պարտականությունից, եթե չի կատարել կամ ժամանակին չի կատարել ապահովագրության պայմանագրով ստանձնած իր պարտականությունները, որոնք պարտավոր էր կատարել նախքան ապահովագրողի կողմից ապահովագրական հատուցում վճարելը: Այն դեպքում, երբ աշխատողի կյանքին կամ առողջությանը պատճառված վնասի չափը գերազանցում է սույն մասով սահմանված ապահովագրության պայմանագրով նախատեսված ապահովագրական գումարի չափին, ապա աշխատողի կյանքին կամ առողջությանը պատճառված վնասի և ապահովագրական գումարի չափի տարբերությունը հատուցում է գործատուն:»:

**Հոդված 106.** Օրենսգրքի 213-րդ հոդվածում՝

1) 2-րդ մասի 4-րդ կետում վերջակետը փոխարինել միջակետով և 2-րդ մասը լրացնել հետևյալ բովանդակությամբ նոր՝ 5-րդ կետով.

«5) չաշխատած օրերի համար վճարված գումարը` եթե սույն օրենսգրքի 109-րդ հոդվածի 1-ին մասի 6-րդ, 7-րդ, 12-րդ, 13-րդ կետերով, 111-րդ հոդվածի 1-ին, 2-րդ, 4-րդ մասերով, 110-րդ հոդվածով և 112-րդ հոդվածի 1-ին և 2.1-ին մասերով, 113-րդ հոդվածի 1-ին մասի 5-րդ, 6-րդ, 8-10-րդ կետերով նախատեսված դեպքերում աշխատողն ազատվում է աշխատանքից մինչև այն աշխատանքային տարվա ավարտը, որի համար նրան տրամադրվել էր արձակուրդ:».

2) ուժը կորցրած ճանաչել 2-րդ մասի վերջին պարբերությունը.

3) լրացնել հետևյալ բովանդակությամբ նոր՝ 2.1-ին մաս.

«2.1. Սույն հոդվածի 2-րդ մասի 1-4-րդ կետերում նշված դեպքերում գործատուն իրավունք ունի կատարելու պահումներ կամ գանձումներ, եթե կանխավճարի վերադարձման համար սահմանված ժամկետը լրանալու, հաշվարկային մեխանիկական սխալների հետևանքով կատարված ավել վճարումը կատարելու, կանխավճարի չծախսված և ժամանակին չվերադարձված գումարը վերադարձնելու, աշխատողի հասցրած վնասը հայտնաբերվելու օրվանից ոչ ուշ, քան մեկ ամսվա ընթացքում, պահումներ կամ գանձումներ կատարելու մասին ընդունել է համապատասխան իրավական ակտ: Սույն հոդվածի 2-րդ մասի 5-րդ կետում նշված դեպքում գործատուն իրավունք ունի կատարելու պահումներ կամ գանձումներ, եթե մինչև սույն օրենսգրքով սահմանված կարգով աշխատողի հետ լրիվ վերջնահաշվարկ կատարելու օրն ընդունել է այդ մասին համապատասխան իրավական ակտ կամ աշխատողին աշխատանքից ազատելու (աշխատանքային պայմանագիրը լուծելու) մասին անհատական իրավական ակտում նշել է պահումներ կամ գանձումներ կատարելու մասին:»:

**Հոդված 107.** Օրենսգրքի 214-րդ հոդվածում՝

1) 1-ին նախադասությունը «տոկոսը» բառից հետո լրացնել «, բացառությամբ սույն օրենսգրքի 213-րդ հոդվածի 2-րդ մասի 5-րդ կետի» բառերով.

2) 2-րդ նախադասության «1-ին, 2-րդ և 3-րդ կետերով նախատեսված դեպքերի» բառերը փոխարինել «5-րդ կետով նախատեսված դեպքի» բառերով.

3) լրացնել հետևյալ բովանդակությամբ նոր՝ 3-րդ նախադասություն.

«Այն դեպքում, երբ աշխատողի աշխատավարձը չի գերազանցում օրենքով սահմանված նվազագույն ամսական աշխատավարձի չափը, համապատասխան պահումները և գանձումները կատարելուց հետո աշխատողին վճարվող աշխատավարձը չի կարող պակաս լինել օրենքով սահմանված նվազագույն ամսական աշխատավարձի հիսուն տոկոսից, բացառությամբ սույն օրենսգրքի 213-րդ հոդվածի 2-րդ մասի 5-րդ կետով նախատեսված դեպքի:»:

**Հոդված 108.** Ուժը կորցրած ճանաչելՕրենսգրքի 215-րդ հոդվածը:

**Հոդված 109.** Օրենսգրքի 216-րդ հոդվածը «պահանջները, » բառից հետո լրացնել «սույն օրենսգրքով, Հայաստանի Հանրապետության այլ օրենքներով և աշխատանքային պայմանագրով սահմանված դեպքերում և կարգով օգտվել ամենամյա արձակուրդ ստանալու իր իրավունքից, » բառերով, իսկ «գործատուին» բառից հետո լրացնել «, իրականացնել Հայաստանի Հանրապետության օրենքներով, այլ նորմատիվ իրավական ակտերով, աշխատանքային պայմանագրով (կամ աշխատանքի ընդունման մասին անհատական իրավական ակտով), պաշտոնի անձնագրով, գործատուի ներքին և անհատական իրավական ակտերով իրեն վերապահված գործառույթները» բառերով :

**Հոդված 110.** Օրենսգրքի 218-րդ հոդվածի 2-րդ մասը «միջոցները,» բառից հետո լրացնել «աշխատողների օրական և (կամ) շաբաթական աշխատաժամանակի հաշվառմանը,» բառերով:

**Հոդված 111.** Օրենսգիրքը լրացնել հետևյալ բովանդակությամբ նոր՝ 218.1-ին հոդվածով.

«**Հոդված 218.1. Աշխատանքային կարգապահության ապահովումը**

1. Գործատուն պարտավոր է սույն օրենսգրքին, Հայաստանի Հանրապետության այլ օրենքներին և աշխատանքային իրավունքի նորմեր պարունակող այլ նորմատիվ իրավական ակտերին, կոլեկտիվ և աշխատանքային պայմանագրերին համապատասխան, ստեղծել աշխատողների կողմից աշխատանքային կարգապահությունը պահպանելու համար անհրաժեշտ պայմաններ:

2. Աշխատանքային կարգապահությունը խախտող աշխատողների նկատմամբ կարող են կիրառվել սույն օրենսգրքով և Հայաստանի Հանրապետության այլ օրենքներով նախատեսված կարգապահական տույժերը:»:

**Հոդված 112.** Օրենսգրքի 220-րդ հոդվածի 1-ին մասը «կատարելը» բառից հետո լրացնել « կամ սույն օրենսգրքի 218-րդ հոդվածի 1-ին մասով սահմանված վարքագծի կանոնները որևէ այլ կերպ խախտելը, այդ թվում՝ դրանց չենթարկվելը կամ դրանք չպահպանելը» բառերով:

**Հոդված 113.** Ուժը կորցրած ճանաչել Օրենսգրքի 232-րդ հոդվածի 1-ին կետը:

**Հոդված 114.** Օրենսգրքի242-րդ հոդվածում՝

1) վերնագրում և տեքստում «անվտանգությունը և առողջությունը» բառերը փոխարինել «անվտանգության ապահովումը և առողջության պահպանությունը» բառերով.

2) «պահպանման» բառը փոխարինել «պաշտպանության» բառով:

**Հոդված 115.** Օրենսգրքի 243-րդ հոդվածի 2-րդ մասում «առողջության և անվտանգության» բառերը փոխարինել «անվտանգությունը և առողջության» բառերով, «արտադրության» բառից հետո լրացնել «կամ աշխատանքի» բառերը, իսկ «կազմակերպությունում» բառը հանել:

**Հոդված 116.** Օրենսգրքի244-րդ հոդվածի 5-րդ կետում «գործոններ» բառը փոխարինել «գործոնների բացառումը» բառերով:

**Հոդված 117.** Օրենսգրքի246-րդ հոդվածի 3-րդ մասում «անվտանգության» բառից հետո լրացնել «ապահովման» բառը:

**Հոդված 118.** Օրենսգրքի247-րդ հոդվածում՝

1) 1-ին մասում «կազմակերպություններում» բառը փոխարինել «գործատուների մոտ» բառերով.

2) 3-րդ մասի առաջին նախադասությունում «Աշխատողները» բառը փոխարինել «Սույն հոդվածի 1-ին մասով սահմանված դեպքերում աշխատողները» բառերով:

**Հոդված 119.** Օրենսգրքի 248-րդ հոդվածի 3-րդ մասը շարադրել հետևյալ խմբագրությամբ.

 «3. Գործատուն պարտավոր է ընդունել աշխատողների անվտանգության ապահովման և առողջության պահպանության վերաբերյալ ներքին իրավական ակտեր, եթե գործատուի կողմից իրականացվող գործունեության տվյալ ոլորտի վերաբերյալ Հայաստանի Հանրապետության օրենսդրությամբ սահմանված են աշխատողների անվտանգության ապահովմանը և առողջության պահպանությանը ներկայացվող պահանջներ:»:

**Հոդված 120.** Օրենսգրքի 249-րդ հոդվածում՝

 1) 1-ին մասը շարադրել հետևյալ խմբագրությամբ.

«1. Մինչև տասնութ տարեկան անձինք աշխատանքի ընդունվելիս պարտավոր են անցնել պարտադիր նախնական բժշկական զննություն: Մինչև տասնութ տարեկան աշխատողները պարտավոր են ենթարկվել պարբերական բժշկական զննության՝ Հայաստանի Հանրապետության օրենսդրությամբ սահմանված կարգով: Մինչև տասնութ տարեկան աշխատողների պարբերական բժշկական զննությունը կատարվում է գործատուի հաշվին:».

2) 2-րդ մասում «, իսկ աշխատանքի ընթացքում` պարբերաբար, անցնել բժշկական զննություն» բառերը փոխարինել «անցնել նախնական, իսկ աշխատանքի ընթացքում` պարբերական բժշկական զննություն» բառերով.

3) 6-րդ մասում «Պարտադիր» բառը փոխարինել «Պարբերական» բառով և «հաշվին:» բառից հետո լրացնել հետևյալ բովանդակությամբ նոր նախադասություն. «Բժշկական զննության արդյունքները գրանցվում են աշխատողի անձնական սանիտարական (բժշկական) գրքույկում:».

4) 7-րդ մասում «ցանկը, » բառից հետո լրացնել «սանիտարական գրքույկի ձևը,» բառերով:

**Հոդված 121.** Օրենսգրքի 250-րդ հոդվածում՝

1) 2-րդ մասում «Կազմակերպությունում կամ կազմակերպության ստորաբաժանումներում վտանգ առաջանալու» բառերը փոխարինել «Աշխատավայրում վտանգ առաջանալու կամ աշխատողների աշխատանքային գործառույթների կատարման այլ վայրում վտանգի առաջացման մասին տեղեկություն ստանալու » բառերով.

2) 2-րդ մասի 5-րդ կետում և 3-րդ մասի առաջին նախադասությունում «կազմակերպության» բառը փոխարինել «գործատուի» բառով.

3) 3-րդ մասի երկրորդ նախադասությունից հանել «կազմակերպության» բառը.

4) 5-րդ մասում «Յուրաքանչյուր կազմակերպություն» բառերը փոխարինել «Բացառությամբ անհատ ձեռնարկատեր կամ նոտար չհանդիսացող ֆիզիկական անձ գործատուների, յուրաքանչյուր գործատու» բառերով.

5) 6-րդ մասում «կազմակերպությունները, որտեղ արտադրվում, օգտագործվում, պահպանվում են» բառերը փոխարինել «գործատուները, որոնք արտադրում և (կամ) օգտագործում և (կամ) պահպանում են» բառերով.

6) 7-րդ մասում «փակցվեն» բառից հետո լրացնել «աշխատողների համար» բառերով, իսկ «Կազմակերպության» բառը փոխարինել «Գործատուի» բառով.

7) 9-րդ մասում «արտադրությունում դժբախտ պատահարները» բառերը փոխարինել «աշխատանքի վայրում դժբախտ դեպքերը» բառերով:

**Հոդված 122.** Օրենսգրքի 251-րդ հոդվածում՝

1) վերնագրում և 3-րդ մասում «Կազմակերպության» բառը փոխարինել «Գործատուի» բառով.

2) 1-ին մասում հանել «Կազմակերպությունում» բառը, «սահմանված» բառից հետո լրացնել «դեպքերում և» բառը, իսկ «համար» բառից հետո լրացնել «գործատուի մոտ» բառերը.

3) 2-րդ մասում «կազմակերպությունում» բառը փոխարինել «գործատուի մոտ» բառերով:

**Հոդված 123.** Օրենսգրքի 253-րդ հոդվածի վերջին նախադասությունում «Գործատուն» բառից հետո լրացնել «իր մոտ» բառերը, իսկ «կազմակերպության» բառը հանել:

**Հոդված 124.** Օրենսգրքի 254-րդ հոդվածի 2-րդ մասում «կազմակերպություն» բառը փոխարինել «մոտ» բառով, իսկ «կազմակերպությունում» բառը՝ «գործատուի մոտ» բառերով:

**Հոդված 125.** Օրենսգրքի 255-րդ հոդվածում`

1) 1-ին մասում «կազմակերպությունում» բառը փոխարինել «գործատուի մոտ» բառերով.

2) 1-ին և 2-րդ մասերում «անվտանգության և առողջության պահպանության» բառերը փոխարինել «անվտանգության ապահովման և առողջության պահպանության» բառերով:

**Հոդված 126.** Օրենսգրքի 256-րդ հոդվածի 2-րդ մասը «Աշխատանքի վայրում» բառերից հետո լրացնել «կամ աշխատանքային գործառույթները կատարելիս այլ վայրում» բառերով:

**Հոդված 127.** Օրենսգրքի 257-րդ հոդվածն ուժը կորցրած ճանաչել։

**Հոդված 128.** Օրենսգրքի 258-րդ հոդվածի 5-րդ մասը «տևողությամբ:» բառից հետո լրացնել հետևյալ բովանդակությամբ նոր նախադասությունով.

«Կնոջ ցանկությամբ երեխային կերակրելու համար տրամադրվող ընդմիջումները կարող են միավորվել և միացվել հանգստի և սնվելու համար ընդմիջմանը կամ տրամադրվել աշխատանքային օրվա սկզբին կամ տեղափոխվել աշխատանքային օրվա վերջ՝ աշխատանքային օրվա տևողության համապատասխան կրճատումով:»:

**Հոդված 129.** Օրենսգրքի 144-րդ հոդվածի 4-րդ մասում, 259-րդ հոդվածի վերնագրում և տեքստում «հաշմանդամները» բառը և դրա համապատասխան հոլովաձևերը փոխարինել «հաշմանդամություն ունեցող անձինք» բառերով և դրանց համապատասխան հոլովաձևերով, 141-րդ հոդվածի 1-ին մասի 4-րդ կետում «հաշմանդամի» բառը փոխարինել «հաշմանդամություն ունեցող անձի» բառերով, 164-րդ հոդվածի 8-րդ մասում «հաշմանդամին» բառը փոխարինել «հաշմանդամություն ունեցող անձին» բառերով, իսկ 176-րդ հոդվածի 1-ին մասի 2-րդ կետում «հաշմանդամ» բառը փոխարինել «հաշմանդամություն ունեցող անձ հանդիսացող» բառերով:

**Հոդված 130.** Օրենսգրքի 260-րդ հոդվածում՝

1) 1-ին և 2-րդ մասերը «Աշխատանքի վայրում» բառերից հետո լրացնել «կամ աշխատանքային գործառույթները կատարելիս այլ վայրում» բառերով.

2) 1-ին մասում «կազմակերպության» բառը փոխարինել «գործատուի» բառով:

**Հոդված 131.** Օրենսգրքի 261-րդ հոդվածի 1-ին մասում «Կազմակերպությունում» բառը փոխարինել «Գործատուի մոտ» բառով:

**Հոդված 132.** Օրենսգրքի 262-րդ հոդվածի՝

1) վերնագրում «անվտանգության» բառից հետո լրացնել «ապահովման» բառը.

2) 1-ին մասում «Աշխատողների անվտանգության» բառերից հետո լրացնել «ապահովման» բառը:

**Հոդված 133.** Օրենսգրքի 264-րդ հոդվածում՝

1) 1-ին մասը «կարգով:» բառից հետո լրացնել հետևյալ բովանդակությամբ նոր նախադասությամբ. «Աշխատանքային վեճերը կարող են քննվել նաև հաշտարարի կողմից՝ «Հաշտարարության մասին» Հայաստանի Հանրապետության օրենքով սահմանված կարգով, ինչպես նաև արբիտրաժային տրիբունալի կողմից՝ սույն հոդվածի 3-րդ մասով սահմանված դեպքում:».

2)3-րդ մասի 1-ին նախադասությունում «վեճերը» բառից հետո լրացնել «և կոլեկտիվ աշխատանքային վեճերը» բառերը:

**Հոդված 134.** Օրենսգրքի 265-րդ հոդվածում՝

1) 1-ին մասը շարադրել հետևյալ խմբագրությամբ.

«1. Աշխատանքի պայմանների փոփոխման կամ աշխատանքային հարաբերությունների դադարեցման հետ համաձայն չլինելու կամ աշխատանքային պայմանագրով սահմանված իր իրավունքների առերևույթ խախտման այլ դեպքերում, աշխատողն իրավունք ունի դիմելու դատարան՝

1) աշխատանքի պայմանների փոփոխման կամ աշխատանքային հարաբերությունների դադարեցման հետ համաձայն չլինելու դեպքում՝ այն օրվանից հետո երկու ամսվա ընթացքում, երբ ստացել է աշխատանքի պայմանների փոփոխման կամ աշխատանքից ազատման (կամ աշխատանքային պայմանագրի լուծման) մասին անհատական իրավական ակտը, իսկ սույն օրենսգրքի 109-րդ հոդվածի 1-ին մասի 12.2-րդ կետերով սահմանված դեպքերում՝ աշխատանքային պայմանագիրն օրենքի ուժով լուծված համարվելու օրվանից հետո երկու ամսվա ընթացքում,

2) կողմերի համաձայնությամբ աշխատանքային պայմանագրի լուծման հետ կապված աշխատանքային վեճերով՝ սույն օրենսգրքի 110-րդ հոդվածի 1-ին մասում նշված համաձայնագրով որպես աշխատանքային պայմանագրի լուծման օր սահմանված ժամկետից երկու ամսվա ընթացքում.

3) աշխատանքային պայմանագրի գործողությունը կասեցնելու հետ կապված աշխատանքային վեճերով՝ այն օրվանից հետո երկու ամսվա ընթացքում, երբ ստացել է աշխատանքային պայմանագրի գործողությունը գործատուի կողմից միակողմանի կասեցնելու մասին անհատական իրավական ակտը.

4) աշխատանքային պայմանագրով սահմանված իր իրավունքների առերևույթ խախտման այլ դեպքերում՝ գործատուի կողմից այն անհատական կամ ներքին իրավական ակտն ընդունելու կամ այն գործողությունը կատարելու կամ անգործությունը ցուցաբերելու օրվանից հետո երկու ամսվա ընթացքում, որով մերժվել կամ սահմանափակվել է աշխատողի՝ աշխատանքային պայմանագրով սահմանված իրավունքների իրականացումը կամ որևէ այլ կերպ խախտվել են աշխատանքային պայմանագրով սահմանված իրավունքները:».

2) լրացնել հետևյալ բովանդակությամբ նոր՝ 1.1-ին մաս.

«1.1. Սույն հոդվածի 1-ին մասով սահմանված դեպքերում, եթե պարզվում է, որ աշխատանքի պայմանները փոփոխվել են կամ աշխատողի հետ աշխատանքային հարաբերությունները դադարեցվել են առանց օրինական հիմքերի և (կամ) Հայաստանի Հանրապետության օրենսդրությամբ և (կամ) գործատուի ներքին կամ անհատական իրավական ակտերով և (կամ) աշխատանքային պայմանագրով սահմանված պահանջների խախտմամբ, կամ խախտվել են աշխատողի՝ աշխատանքային պայմանագրով սահմանված այլ իրավունքները, ապա աշխատողի խախտված իրավունքները վերականգնվում են և (կամ) վերացվում են այդ խախտման առաջացրած հետևանքները: Ընդ որում, առանց օրինական հիմքերի և (կամ) Հայաստանի Հանրապետության օրենսդրությամբ և (կամ) գործատուի ներքին կամ անհատական իրավական ակտերով և (կամ) աշխատանքային պայմանագրով սահմանված պահանջների խախտմամբ աշխատանքի պայմանների փոփոխման կամ աշխատողի հետ աշխատանքային հարաբերությունների դադարեցման դեպքերում աշխատողի օգտին գործատուից գանձվում է միջին աշխատավարձը` հարկադիր պարապուրդի ամբողջ ժամանակահատվածի համար, կամ աշխատավարձի տարբերությունը այն ժամանակահատվածի համար, որի ընթացքում աշխատողը տվյալ գործատուի մոտ կատարում էր նվազ վարձատրվող աշխատանք:».

3) 2-րդ մասի՝

ա. «ոչ պակաս, քան միջին աշխատավարձի, բայց ոչ ավելի, քան միջին աշխատավարձի տասներկուապատիկի» բառերը փոխարինել «սահմանված նվազագույն աշխատավարձի մինչև 2000-ապատիկի» բառերով,

բ. վերջին նախադասությունից առաջ լրացնել հետևյալ բովանդակությամբ նոր նախադասություն.

«Աշխատողին աշխատանքում չվերականգնելու դիմաց հատուցման չափը սահմանելիս դատարանը հաշվի է առնում կոնկրետ գործի առանձնահատկությունները, ներառյալ` գործատուի և աշխատողի գույքային դրությունը:».

4) լրացնել հետևյալ բովանդակությամբ նոր՝ 3-րդ մաս.

«3. Սույն հոդվածի 1-ին և 2-րդ մասերով նախատեսված միջին աշխատավարձի չափը որոշելու համար հաշվի է առնվում մինչև աշխատանքային պայմանագրի լուծումը աշխատողի համար հաշվարկված աշխատավարձի չափը` սույն օրենսգրքի 195-րդ հոդվածով սահմանված կարգով: Սույն հոդվածի 1-ին և 2-րդ մասերով նախատեսված դեպքերում միջին աշխատավարձը հաշվարկվում է աշխատողի միջին օրական աշխատավարձի չափը հարկադիր պարապուրդի ամբողջ ժամանակահատվածի աշխատանքային և օրենքով սահմանված ոչ աշխատանքային՝ տոնական և հիշատակի օրերի քանակով բազմապատկելու միջոցով, բացառությամբ այն դեպքերի, երբ ոչ աշխատանքային՝ տոնական և հիշատակի օրերը համընկնում են հանգստյան օրերի հետ:»:

**Հոդված 135. Եզրափակիչ մաս և անցումային դրույթներ**

1. Սույն օրենքի գործողությունը տարածվում է նաև մինչև սույն օրենքն ուժի մեջ մտնելը կնքված աշխատանքային պայմանագրերով (աշխատանքի ընդունելու մասին անհատական իրավական ակտերով) ծագած և սույն օրենքն ուժի մեջ մտնելու պահին շարունակվող աշխատանքային հարաբերությունների վրա, բացառությամբ սույն հոդվածի 2-րդ, 3-րդ, 4-րդ և 6-րդ մասերով նախատեսված դեպքի։

2. Սույն օրենքի 5-րդ հոդվածով սահմանված՝ ներքին իրավական ակտերի ընդունման մասին իրազեկման և անհատական իրավական ակտերի հանձնման մասին պահանջները տարածվում են համապատասխանաբար այն ներքին և անհատական իրավական ակտերի վրա, որոնք ընդունվել են սույն օրենքի ուժի մեջ մտնելուց հետո, բացառությամբ սույն հոդվածով սահմանված դեպքի: Մինչև սույն օրենքն ուժի մեջ մտնելու օրվա դրությամբ ընդունված՝ աշխատանքի ընդունման, ինչպես նաև աշխատանքային պայմանագիրը լուծելու մասին այն անհատական իրավական ակտերը, որոնց աշխատողին հանձնելու երկու աշխատանքային օրվա ժամկետը լրանում է սույն օրենքն ուժի մեջ մտնելուց հետո, աշխատողին են հանձնվում Օրենսգրքի՝ սույն օրենքն ուժի մեջ մտնելու օրվան նախորդող օրվա դրությամբ գործող խմբագրությամբ սահմանված պահանջներին համապատասխան: Մինչև սույն օրենքն ուժի մեջ մտնելու օրվա դրությամբ ընդունված այլ անհատական իրավական ակտերը, որոնց մասին այդ ակտերի հասցեատեր հանդիսացող անձինք Օրենսգրքի 5-րդ հոդվածով սահմանված կարգով չեն իրազեկվել մինչև սույն օրենքի ուժի մեջ մտնելու օրվան նախորդող օրվա դրությամբ, այդ ակտերի հասցեատեր հանդիսացող անձանց ենթակա են հանձնման սույն օրենքի պահանջներին համապատասխան:

3. Աշխատանքային հարաբերությունները Հայաստանի Հանրապետությունում ծագած համարվելու մասին սույն օրենքի 8-րդ հոդվածի դրույթները տարածվում են սույն օրենքի ուժի մեջ մտնելուց հետո կնքված աշխատանքային պայմանագրերի և սույն օրենքի ուժի մեջ մտնելուց հետո ընդունված՝ աշխատանքի ընդունման մասին անհատական իրավական ակտերի հիման վրա ծագած աշխատանքային հարաբերությունների վրա:

 4. Աշխատանքի ընդունման մասին անհատական իրավական ակտում և աշխատանքային պայմանագրում լրացման ենթակա տվյալների մասին սույն օրենքի 40-րդ հոդվածով սահմանված պահանջը տարածվում է աշխատանքի ընդունման մասին այն անհատական իրավական ակտերի և աշխատանքային այն պայմանագրերի վրա, որոնք համապատասխանաբար ընդունվել կամ կնքվել են սույն օրենքն ուժի մեջ մտնելուց հետո:

5. Սույն օրենքի 71-րդ հոդվածի 1-ին մասի գործողությունը տարածվում է այն աշխատանքային հարաբերությունների վրա, որոնք ծագել են սույն օրենքի ուժի մեջ մտնելուց հետո:

6. Սույն օրենքի 134-րդ հոդվածի գործողությունը չի տարածվում մինչև սույն օրենքն ուժի մեջ մտնելու օրվա դրությամբ ծագած աշխատանքային վեճերի վրա: Մինչև սույն օրենքն ուժի մեջ մտնելու օրվա դրությամբ ծագած աշխատանքային վեճերի նկատմամբ կիրառվում են Օրենսգրքի՝ սույն օրենքն ուժի մեջ մտնելու օրվան նախորդող օրվա դրությամբ գործող խմբագրությամբ սահմանված նորմերը:

7. Սույն օրենքն ուժի մեջ է մտնում պաշտոնական հրապարակման օրվանից մեկ ամիս հետո, բացառությամբ սույն օրենքի 82-րդ հոդվածի 5-րդ մասի և 84-րդ հոդվածի 6-րդ մասի, որոնք ուժի մեջ են մտնում պաշտոնական հրապարակման օրվանից վեց ամիս հետո:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.**Հայաստանի Հանրապետության 2003 թվականի ապրիլի 18-ի քրեական օրենսգրքի 132-րդ հոդվածի 4-րդ մասը «ձևերը, » բառից հետո լրացնել «պարտադիր կամ» բառերով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվանից մեկ ամիս հետո։

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՄԱՐԴԿԱՆՑ ԹՐԱՖԻՔԻՆԳԻ ԵՎ ՇԱՀԱԳՈՐԾՄԱՆ ԵՆԹԱՐԿՎԱԾ ԱՆՁԱՆՑ ՆՈՒՅՆԱՑՄԱՆ ԵՎ ԱՋԱԿՑՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.**«Մարդկանց թրաֆիքինգի և շահագործման ենթարկված անձանց նույնացման և աջակցության մասին» 2014 թվականի դեկտեմբերի 17-ի ՀՕ-212-Ն օրենքի 4-րդ հոդվածի 1-ին մասի 1-ին կետի 3-րդ նախադասությունը «ձևերը, » բառից հետո լրացնել «պարտադիր կամ» բառերով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվանից մեկ ամիս հետո։